Malaysia tarik diri kejohanan ACT di Dhaka
Oleh MUHAMMAD HELMEE RAMLI

12 Disember 2021, 1:30 pm
KONFEDERASI Hoki Malaysia (MHC) mengesahkan skuad hoki kebangsaan tidak akan beraksi pada Kejohanan Trofi Juara-Juara Asia (ACT) 2021 yang dijadualkan berlangsung di Dhaka, Bangladesh bermula 14 Disember ini.
Keputusan itu terpaksa dibuat selepas mendapat nasihat Majlis Sukan Negara (MSN) serta kementerian-kementerian bertanggungjawab berhubung Covid-19.
Menurut MHC, skuad kendalian Arul Selvaraj itu perlu menjalani kuarantin kendiri bermula 8 hingga 14 Disember sebelum berlepas ke Bangladesh, sekali gus memberi kesan terhadap tarikh kejohanan.
“Konfederasi Hoki Malaysia ingin memaklumkan skuad senior hoki lelaki kebangsaan di bawah bimbingan Arul Selvaraj tidak akan menyertai Kejohanan Trofi Juara-Juara Asia 2021 di Dhaka, Bangladesh.
“Keputusan ini dibuat selepas mengikut arahan serta pandangan daripada pihak MSN dan kementerian-kementerian bertanggungjawab,” kata persatuan itu menerusi satu kenyataan.
Dalam pada itu, kes positif yang berlaku kepada salah seorang pemain skuad senior juga menjadi salah satu faktor mengapa MHC bertindak demikian.

“MHC juga cakna dengan beberapa ketetapan baharu kerajaan Malaysia berhubung perjalanan keluar masuk negara dalam usaha membendung penularan Covid-19 termasuk varian baharu Omicron,” ujarnya.


Gudang jadi transit simpan minuman keras, barangan runcit seludup
Oleh MUHAMMAD AYMAN GHAFFA

12 Disember 2021, 1:59 pm
KOTA BHARU – Jabatan Kastam Diraja Malaysia (JKDM) Kelantan berjaya membongkar kegiatan sindiket penyeludupan minuman keras dan barangan runcit yang menjadikan sebuah gudang di Kampung Gual Pasung Hantu, Rantau Panjang di sini sebagai transit penyimpanan barangan tersebut, Selasa lalu.
Serbuan itu dilakukan oleh Pasukan Operasi Bahagian Penguatkuasaan JKDM kira-kira pukul 6 petang selepas menjalankan risikan dan maklumat awam.
Pengarah JKDM Kelantan, Mohd. Nasir Deraman berkata, pasukan operasi mengesan sebuah lori jenis Hicom dengan nombor pendaftaran tempatan yang dipandu seorang lelaki berusia dalam lingkungan 40-an masuk ke dalam gudang itu.
Menurutnya, siasatan mendapati, lori tersebut dipercayai disembunyikan di dalam gudang itu buat sementara waktu sebelum muatannya dibawa keluar dan dijual di negara ini.
“Pemeriksaan di dalam lori itu telah membawa kepada penemuan sebanyak 2,478 botol bersama 96 tin minuman keras pelbagai jenama, sejumlah pakaian dan pelbagai barang runcit yang disyaki diseludup dari Thailand.
“Kesemua barangan yang dirampas dianggarkan bernilai RM100,920 dengan anggaran cukai RM50,469,” katanya dalam satu kenyataan di sini hari ini.

Menurut Mohd. Nasir, siasatan mendapati, sindiket itu membawa masuk barangan itu secara haram melalui pintu masuk negara di Kompleks Kastam, Imigresen, Kuarantin dan Keselamatan (ICQS) Rantau Panjang tanpa berhenti di tempat pemeriksaan kastam.
Ujarnya, mereka juga dipercayai menggunakan khidmat tonto bagi memerhatikan setiap pergerakan pegawai yang bertugas di ICQS Rantau Panjang dan kehadiran pihak berkuasa di pintu masuk negara.
“Sindiket penyeludupan akan membawa masuk barangan tersebut pada waktu puncak iaitu pada tengah hari dan tengah malam sebelum ia menyembunyikannya di gudang berkenaan.
“Minuman keras dan barangan runcit yang belum mendapat kelulusan kastam itu dipercayai akan dibawa dan dijual di Kuala Lumpur,” katanya.
Ujarnya, pemandu lori yang merupakan warga tempatan itu telah dibebaskan dengan jaminan sebanyak RM20,000.
Tambahnya, kes sedang disiasat mengikut Seksyen 135(1)(e) Akta Kastam 1967. – K! ONLINE


PRN Sarawak: Lima daerah baharu diwujudkan
Oleh MOHD RIDZAUDDIN ROSLAN

12 Disember 2021, 1:47 pm
SIMUNJAN- Lima kawasan di negeri ini dinaik taraf sebagai daerah baharu dalam usaha memantapkan lagi penyampaian perkhidmatan kepada penduduk Sarawak.
Daerah baharu itu melibatkan Siburan di bahagian Serian, Gedong dan Sebuyau di Samarahan serta Lingga dan Pantu di Sri Aman.
Ketua Menteri Sarawak, Tan Sri Abang Johari Abang Openg berkata, penubuhan lima daerah baharu itu dilaksanakan kerajaan negeri berdasarkan kajian terperinci yang telah dibuat.
“Bagi memantapkan perkhidmatan kepada rakyat, kerajaan negeri melaksanakan kajian mengenai kebolehpelaksanaan untuk memberikan perkhidmatan terbaik kepada rakyat.
“Maka lima pusat daerah baharu diwujudkan meliputi bahagian Samarahan, Serian dan Sri Aman,” katanya ketika berucap menyempurnakan Majlis Pelancaran Gedong sebagai daerah baharu di sini tadi.
Dalam pada itu, mengulas mengenai Gedong yang dinaik taraf sebagai daerah, Abang Johari berkata, kawasan itu bakal mempunyai infrastruktur dan pentadbiran lebih terperinci.

“Gedong juga akan mempunyai satu pendekatan pembangunan melalui Agensi Pembangunan Wilayah Bersepadu Samarahan (IRSDA) yang akan membangunkan daerah di Samarahan termasuk di Gedong.
“Maka Gedong bakal menjadi kawasan pinggiran bandar secara tidak langsung seterusnya meningkatkan taraf hidup penduduk,” jelasnya. -K! ONLINE


Aset Sajat dilelong esok
Oleh MOHD YUNUS YAKKUB

13 Disember 2021, 7:45 pm
SHAH ALAM – Aset usahawan kontroversi, Muhammad Sajjad Kamaruz Zaman atau Sajat yang disita dua minggu lalu bakal dilelong esok.
Menurut perisytiharan jualan yang dikeluarkan oleh Mahkamah Tinggi pada 8 Disember lalu, lelongan awam tersebut akan dijalankan di rumah Muhammad Sajjad di premis nombor 2, Jalan Polo 10/3, Kota Damansara dekat sini, pukul 10.30, pagi.
Peguam Nurul Hafidzah Hassan dan Zeti Zukifili mewakili plaintif, OWA Resources Sdn. Bhd berkata, pihak defendan (Muhammad Sajjad) tidak membuat pembayaran setelah writ penyitaan dan penjualan ditampal di premisnya pada 14 Disember lalu.
“Maka, mahkamah telah pun meluluskan permohonan plaintif agar semua barang yang disita supaya dilelong besok,” kata mereka bersama dalam kenyataan hari ini.
Nurwati Hussin, 41 dan Mohamed Syakir Hussin, 32 dari OWA Resources yang merupakan bekas stokis utama perniagaan bengkung dan girdle milik Muhammad Sajjad cuba mendapatkan semula wang mereka setelah pampasan sebanyak RM200,000 ribu gagal dibayar usahawan itu.
Lelongan aset tersebut merupakan cara penyelesaian bagi menebus pampasan yang perlu dibayar oleh defendan.

Jelas Nurul Hafidzah, anak guamnya iaitu Nurwati dan Muhammad Syakir bersyukur kerana nama mereka kini telah dibersihkan dan diberi peluang menetapkan kebenaran tentang apa yang sebenarnya berlaku.
Tambah beliau, mereka juga berlega hati yang pembohongan dan fitnah yang dilemparkan oleh Muhammad Sajjad kini diketahui oleh semua dan hanyalah satu helah melalui pemanipulasian fakta.
“Kedua-dua plaintif juga menegaskan yang mereka tidak pernah memfitnah Muhammad Sajjad malah merekalah yang difitnah.
“Keputusan mahkamah adalah testimoni yang sistem perundangan negara bersetuju dengan hujahan dan bukti-bukti yang telah dibentangkan oleh pihak plaintif,” katanya.
Justeru, orang ramai yang ingin membeli senarai barang-barang yang akan dilelong boleh datang ke alamat rumah Muhammad Sajjad tersebut.
Kosmo! pada 30 November lalu melaporkan Mahkamah Tinggi Shah Alam mengarahkan harta usahawan kontroversi, Muhammad Sajjad Kamaruz Zaman atau Sajat disita bagi menuntut pampasan RM200,000 yang gagal dibayar kepada bekas stokis utamanya, OWA Resources. -K!ONLINE


Pemandu lori tangki guna lorong kecemasan serah diri
Oleh NOR SHAFAWATI YUP

13 Disember 2021, 7:59 pm
PORT DICKSON – Pemandu lori tangki yang dikesan memandu menggunakan lorong kecemasan untuk memotong barisan dalam sebuah video yang tular di Facebook telah menyerah diri di Balai Trafik Port Dickson petang tadi.
Ketua Polis Daerah Port Dickson, Superitendan Aidi Sham Mohamed berkata, pemandu berusia 34 tahun itu telah hadir ke balai polis untuk membantu siasatan pada pukul 2.45 petang.
“Lelaki berkenaan hadir setelah video rakaman beliau memandu di lorong kecemasan telah ditularkan di media sosial,” katanya dalam kenyataan di sini hari ini.
Semalam tular video berdurasi 16 saat di media sosial Facebook memaparkan sebuah lori tangki memotong barisan dengan menggunakan lorong kecemasan dan kejadian dipercayai berlaku antara pukul 2 hingga 4 petang, Sabtu lalu di Kilometer 27-28 Lebuh Raya Seremban Port Dickson.
Dalam pada itu, Aidi Sham berkata, sembilan pemilik kenderaan yang turut dikesan menggunakan lorong kecemasan untuk memotong barisan masih belum tampil menyerah diri selepas video berdurasi 43 saat tular di Facebook ‘Port Dickson Area’.
Sebelum ini, Kosmo! melaporkan kejadian yang berlaku antara pukul 2 hingga 3 petang, Ahad lalu menunjukkan pergerakan kenderaan semasa itu dari arah Sunggala ke Sua Betong memasuki Lebuh Raya Seremban-Port Dickson.

Siasatan dijalankan di bawah Seksyen 279 Kanun Keseksaan /Kaedah 53(1) Kaedah-Kaedah Lalu Lintas Jalan 1959. – K! ONLINE


Pertembungan ego Messi, Ronaldo kembali marak
Oleh KOSMO!

13 Disember 2021, 7:34 pm
NYON, Switzerland – Kelab gergasi Ligue 1, Paris Saint-Germain (PSG) akan membuat perhitungan ‘buku bertemu ruas’ menentang jaguh Liga Perdana Inggeris (EPL), Manchester United pada aksi pusingan 16 terbaik, Februari depan.
Pada majlis undian yang berlangsung sebentar tadi, PSG yang dibimbing oleh Mauricio Pochettino terpaksa akur selepas meraih kedudukan naib juara Kumpulan A manakala The Red Devils mengungguli takhta Kumpulan F.
Pertembungan ini bakal menyaksikan perseteruan semula dua pemain yang dianggap sebagai terbaik sepanjang zaman, Cristiano Ronaldo yang kini mewakili United menentang Lionel Messi bersama PSG.
Sebagai rekod, United dan PSG telah bertemu pada pusingan 16 terbaik musim 2018/2019 dengan kemenangan berpihak kepada The Red Devils menerusi jaringan tempat lawan selepas keputusan terikat 3-3.
Sementara itu, juara musim lalu, Chelsea mendapat undian mudah selepas dijadualkan menentang juara Ligue 1 Perancis, Lille manakala naib juara, Manchester City akan menentang Villareal selain Liverpool dijangka tidak berdepan masalah untuk menjinakkan RB Salzburg. – AGENSI

PUSINGAN KALAH MATI

BENFICA lwn REAL
VILLARREAL lwn MAN. CITY
ATLETICO lwn BAYERN
SALZBURG lwn LIVERPOOL
INTER lwn AJAX
SPORTING lwn JUVENTUS
CHLESEA lwn LILLE
PSG lwn MAN. UNITED


[KEMASKINI] Van polis antara 10 kenderaan kemalangan punca sesak teruk
Oleh MOHD SYALMIZI HAMID

13 Disember 2021, 9:03 pm
SEBERANG PERAI – Sebuah kenderaan polis antara kira-kira 10 buah kenderaan yang terbabit kemalangan jalan raya di Kilometer 139.3 Lebuh Raya Utara-Selatan arah selatan dekat Perai di sini hari ini.
Menurut perkongsian pengguna media sosial, van polis jenis Toyota Hiace dari arah Seberang Jaya ke arah Juru itu antara yang terbabit selain kenderaan pelbagai guna (MPV) jenis Toyota Vellfire dan Honda Stream, kereta jenis Perodua Myvi dan Perodua Axia serta beberapa kenderaan lain.
Bagaimanapun tiada sebarang maklumat berhubung mangsa dalam kejadian tersebut setakat ini.
Difahamkan kenderaan-kenderaan itu telah dilanggar dari arah belakang selepas sebuah bas ekspres di lorong kanan gagal membrek dan merempuh belakang Toyota Vellfire.
Setakat ini, tiada sebarang kenyataan rasmi daripada pihak polis berhubung insiden itu.
Terdahulu, Kosmo! Online melaporkan kesesakan teruk di lebuh raya itu berlaku sejauh kira-kira 15 km apabila kedua-dua lorong terhalang ekoran kejadian kira-kira pukul 2 petang berkenaan.

Difahamkan kesemua kenderaan yang terlibat berjaya dialihkan kira-kira pukul 5 petang tadi. – K! ONLINE


[KEMASKINI] 11 kenderaan terbabit kemalangan – Polis
Oleh MOHD SYALMIZI HAMID

13 Disember 2021, 10:36 pm
SEBERANG PERAI – Polis mengesahkan 11 buah kenderaan terbabit dalam kemalangan jalan raya di Kilometer 139.2 Lebuh Raya Utara-Selatan arah selatan dekat Perai di sini yang menyebabkan kesesakan teruk sejauh kira-kira 15 kilometer hari ini.
Ketua Polis Daerah Seberang Perai Tengah, Asisten Komisioner Shafee Abd. Samad berkata, polis menerima laporan berhubung kejadian tersebut kira-kira pukul 2.40 petang.
Menurutnya, siasatan mendapati kemalangan itu berlaku apabila sebuah bas dari arah Butterworth di sini menuju ke Ipoh, Perak disyaki hilang kawalan dan melanggar sebuah kenderaan di hadapan.
“Seterusnya, bas itu melanggar sembilan lagi kenderaan lain yang dalam laluan sama.
“Beberapa mangsa yang mengalami kecederaan ringan telah dihantar ke Hospital Seberang Jaya untuk rawatan lanjut,” katanya dalam satu kenyataan hari ini.
Sementara itu, Shafee berkata, pihaknya meminta pengguna labuh raya yang menyaksikan kejadian tersebut untuk menghubungi pegawai penyiasat trafik, Inspektor Mohd. Sufi Abdul Razak di talian 013-477 4542 atau 04-538 2222 bagi membantu siasatan.

Beliau berkata, kes itu disiasat mengikut Seksyen 42(1) Akta Pengangkutan Jalan 1987.
Terdahulu, Kosmo! Online melaporkan lebuh raya itu sesak teruk sejauh kira-kira 15 kilometer sehingga ke Plaza Tol Sungai Dua, Butterworth apabila kedua-dua lorong terhalang ekoran kejadian itu.
Kejadian dikatakan berlaku selepas sebuah bas ekspres melanggar belakang sebuah kenderaan pelbagai guna (MPV) jenis Toyota Vellfire di lorong kanan sebelum melanggar beberapa kenderaan lain di hadapannya. – K! ONLINE


Pelajar perempuan cantik angkat simen 50 kilogram
Oleh KOSMO!

13 Disember 2021, 8:00 pm
JAKARTA – Video seorang pelajar universiti yang cantik dan bekerja sebagai buruh dengan mengangkat simen dari dalam trak ke dalam sebuah gudang menjadi tular di media sosial Indonesia baru-baru ini, lapor laman berita Suara.com semalam.
Menurut akaun Instagram @sirapinfo.id, gadis tersebut merupakan seorang pelajar di Universiti Makassar.
Dalam video TikTok tersebut, gadis bernama Nur Aini itu dapat dilihat memikul simen seberat 50 kilogram untuk dipindahkan daripada sebuah trak ke dalam gudang.
“Saya hanyalah seorang buruh simen, namun kalau diajak jalan-jalan saya tidak segan,” demikian keterangan yang ditulis bersama video tersebut.
Netizen yang menonton video itu kemudiannya meninggalkan pelbagai komen kepada Nur Aini.
“Sebagai lelaki, saya berasa malu,” tulis seorang netizen.

“Wanita hebat,” komen seorang netizen lain.
Video tersebut sehingga kini ditonton lebih 8.6 juta kali dengan lebih 673,000 tanda suka. – AGENSI


Polis siasat pemandu Proton Wira berlagak marsyal halang lalu lintas
Oleh SHAMSUL KAMAL AMARUDIN

13 Disember 2021, 9:18 pm
LUMUT – Polis sedang menyiasat kejadian sebuah kereta Proton Wira bertindak menghalang laluan kenderaan lain bagi memberi laluan satu konvoi di Sitiawan yang tular dalam media sosial sejak semalam.
Dalam klip video berdurasi 13 saat itu, kelihatan sebuah Proton Wira warna kelabu berjalur kuning bertindak seolah-olah menjadi marsyal di laluan utama bandar Sitiawan dekat sini.
Timbalan Ketua Polis Daerah Manjung, Deputi Superintendan Chong Boon Khim berkata, polis telah memanggil seorang lelaki berusia 29 tahun yang bekerja sebagai pemandu untuk direkodkan percakapannya.
Jelasnya, pada masa sama, polis turut merampas sebuah kereta Proton Wira kelabu dengan jalur kuning pada badannya untuk siasatan lanjut’,
“Berpandukan paparan pada laman Facebook JUSSHAIRI JAUHHARI dengan tajuk ‘Seperti polis mengarahkan kenderaan lain ke tepi dan berhenti untuk memberi laluan kepada konvoi mereka.
“Berikutan itu, Bahagian Siasatan dan Penguatkuasaan Trafik Ibu Pejabat Polis (IPD) Manjung membuat laporan polis pada pukul 2.29 petang tadi untuk siasatan dan tindakan selanjut,” katanya ketika dihubungi hari ini.

Jelasnya, siasatan awal mendapati tindakan itu dilakukan bagi memberi laluan kepada konvoi kereta yang datang dari arah Seri Manjung menghala sebuah kuil Hindu di Sitiawan.
Kejadian itu disiasat di bawah Seksyen 48(1) Akta Pengangkutan Jalan 1987. – K! ONLINE


Undian semula UCL: PSG bertemu Real Madrid
Oleh MUHAMAD ARDIE PUTRA SUHAIMI

13 Disember 2021, 10:39 pm
NYON, Switzerland – Kelab gergasi Ligue 1, Paris Saint-Germain (PSG) akan membuat perhitungan ‘buku bertemu ruas’ menentang juara 13 kali Liga Juara-Juara Eropah (UCL), Real Madrid pada aksi pusingan 16 terbaik, Februari depan.
Sebagai rekod, sesi undian terpaksa dilakukan semula selepas Kesatuan Bola Sepak Eropah (UEFA) mengesahkan terdapat kesilapan teknikal pada undian pertama yang dilakukan pada pukul 7 malam tadi.
Lebih menarik, pertembungan ini bakal menyaksikan kepulangan semula pemain yang dianggap sebagai terbaik sepanjang zaman, Lionel Messi ke bumi Sepanyol sejak berhijrah ke PSG, Ogos lepas.
Kedua-dua pasukan yang dianggap sebagai calon pilihan untuk bergelar juara musim ini sekadar menamatkan kempen Liga Juara-Juara di peringkat separuh akhir musim lalu.
Sementara itu, juara musim lalu, Chelsea mendapat undian mudah selepas dijadualkan menentang juara Ligue 1 Perancis, Lille manakala naib juara, Manchester City akan menentang Sporting Lisbon
Dua lagi pasukan Liga Perdana Inggeris, Liverpool diundi bertemu juara Serie A, Inter Milan manakala Manchester United bertemu juara La Liga, Atletico Madrid. – AGENSI

UNDIAN PENUH PUSINGAN 16 TERBAIK
RED BULL SALZBURG lwn BAYERN MUNICH
SPORTING LISBON lwn MAN. CITY
ATLETICO MADRID lwn MAN. UNITED
INTER MILAN lwn LIVERPOOL
CHELSEA lwn LILLE
PSG lwn REAL MADRID
VILLAREAL lwn JUVENTUS
BENFICA lwn AJAX AMSTERDAM


21 mangsa banjir di Bandar Baharu dipindahkan ke PPS
Oleh AZAHAR HASHIM

13 Disember 2021, 10:45 pm
BANDAR BAHARU – Seramai 21 orang daripada sembilan keluarga dipindahkan ke pusat pemindahan sementara (PPS) Sekolah Kebangsaan Sungai Kechil Ulu selepas rumah mereka di mukim Bagan Samak di sini dilanda banjir kilat pada petang ini.
Sekretariat Jawatankuasa Pengurusan Bencana Daerah Bandar Baharu, Leftenan (PA) Abdul Rahim Khairuddin berkata, PPS itu dibuka kira-kira pukul 8 malam ini.
“Seramai 21 mangsa ditempatkan di PPS dan tiada penambahan mangsa setakat ini.
“Paras air sudah surut, namun keadaan cuaca masih lagi hujan renyai,” katanya  di sini hari ini.
Kata beliau, sebanyak 21 buah rumah di tiga kampung dan sebuah taman perumahan dinaiki air.
Menurutnya, kejadian berlaku selepas hujan lebat lebih sejam di daerah ini  sehingga berlaku limpahan air dari  Sungai Tepus dan kawasan bukit berhampiran.

“Kira-kira pukul 4.30 petang tadi, paras air semakin meningkat sehingga 0.5 meter dan ada rumah yang ditakungi air serta lumpur,” jelasnya.- K! ONLINE


Sajat tak kisah barang miliknya dilelong
Oleh ALWANI ZAFIRAH

13 Disember 2021, 7:48 pm
PETALING JAYA – Usahawan kosmetik, Muhammad Sajjad Kamaruz Zaman atau Nur Sajat memaklumkan dia tidak kisah barangan miliknya akan dilelong di kediamannya di Kota Damansara di sini pagi esok.
Menerusi video yang dimuat naik di akaun TikTok, Sajat berkata, ini kerana dia sudah tidak lagi berada di Malaysia dan tindakan untuk menyita dan menjual harta miliknya tidak memberi sebarang kesan terhadapnya.
Sajat mendakwa tindakan itu dibuat sebagai helah agar dia pulang semula ke Malaysia.
“Itu semua permainan mereka untuk suruh saya balik Malaysia. Tak nak lah (balik ke Malaysia), saya duduk di sini (Australia),” katanya.
Sementara itu, Sajat turut memaklumkan rumahnya tidak dijual, sebaliknya ia hanya melibatkan barangan di dalamnya.
Sebelum ini, Mahkamah Tinggi Shah Alam mengarahkan harta usahawan itu disita bagi menuntut pampasan sebanyak RM200,000 yang gagal dibayar kepada bekas stokis utamanya, OWA Resources Sdn. Bhd. – K! ONLINE


Ribut petir, hujan lebat di 5 negeri petang ini
Oleh HARRITH HISHAM

13 Disember 2021, 5:55 pm
PETALING JAYA – Penduduk di negeri Perak, Selangor, Sarawak, Sabah serta Wilayah Persekutuan Kuala Lumpur, Wilayah Persekutuan Putrajaya dan Wilayah Persekutuan Labuan diberi amaran hujan serta ribut petir petang ini.
Menurut Jabatan Meteorologi Malaysia (MetMalaysia), cuaca tidak menentu itu melibatkan beberapa kawasan di negeri berkenaan sehingga pukul 8 malam ini.
“Di Perak, kawasan yang dijangka alami hujan lebat beserta ribut petir adalah Kinta, Kampar, Hilir Perak, Batang Padang dan Muallim manakala di Selangor kawasan yang telibat adalah Hulu Selangor dan Hulu Langat.
“Di Sarawak, cuaca sama turut diramal bagi kawasan Sri Aman, Betong, Sarikei (Sarikei dan Meradong), Sibu, Mukah (Dalat dan Mukah), Kapit, Bintulu dan Limbang,” katanya di sini harini.
Tambah kenyataan itu, antara kawasan yang terjejas di Sabah melibatkan Pedalaman (Sipitang, Tenom, Kuala Penyu, Beaufort, Keningau dan Tambunan) dan Pantai Barat (Papar, Putatan,Penampang, Kota Kinabalu, Tuaran dan Ranau).
“Selain itu, amaran cuaca buruk itu dijangka melanda keseluruhan kawasan Wilayah Persekutuan Kuala Lumpur, Wilayah Persekutuan Putrajaya dan Wilayah Persekutuan Labuan,” ujarnya. – K!ONLINE


Pekerja restoran mabuk mati tikam paha sendiri
Oleh NOR AZIAH MAT NOH

13 Disember 2021, 6:41 pm
KUALA LUMPUR – Seorang pekerja sebuah restoran maut selepas tertikam paha sendiri dipercayai mabuk di Taman Usahawan Kepong, di sini pagi tadi.
Ketua Polis Daerah Sentul, Asisten Komisioner Beh Eng Lai berkata, pihaknya menerima panggilan pada pukul 3.57 pagi sebelum menemui seorang lelaki berusia 49 tahun terbaring berlumuran darah di lokasi berkenaan.
“Terdapat beberapa kesan tikaman pada paha kanan si mati yang tidak memakai baju dan berseluar jeans itu,” katanya dalam kenyataan hari ini.
Menurut Eng Lai, siasatan mendapati si mati pekerja di premis di lokasi kejadian dan minum minuman keras bersama dua lagi rakan pada pukul 12 tengah malam setelah tamat waktu bekerja.
“Rakaman televisyen litar tertutup (CCTV) di premis itu menunjukkan mangsa mengambil sebilah pisau dan menikam paha kanannya beberapa kali sebelum rebah.
Tambah beliau, tiada unsur jenayah dalam kejadian itu dan kes diklasifikasi sebagai mati mengejut.- K! ONLINE


Dua dalang sindiket pemalsuan dokumen ditahan
Oleh MOHD. HUSNI MOHD. NOOR

13 Disember 2021, 6:06 pm
PUTRAJAYA – Jabatan Imigresen (JIM) menahan dua lelaki warga Bangladesh yang juga dalang sindiket pemalsuan dokumen menerusi serbuan pada 6 Disember lalu.
Dalam serbuan di sebuah apartment di Wangsa Maju, Kuala Lumpur itu kedua-dua suspek berusia 34 dan 37 itu berjaya dikesan susulan penahanan seorang lelaki warga Myanmar pada 25 November lalu.
Ketua Pengarah Imigresen, Datuk Khairul Dzaimee Daud berkata, ketika serbuan dilakukan, suspek sedang menyiapkan tempahan yang diterima iaitu pelekat Pas Lawatan Kerja Sementara (PLKS) dan pasport.
Beliau berkata, kedua-dua suspek cuba melarikan diri tetapi telah berjaya ditangkap oleh anggota serbuan.
“Pemeriksaan di lokasi serbuan turut menemui sebuah bilik yang digunakan untuk menghasilkan pelbagai jenis dokumen palsu.
“Antara yang dirampas adalah set peralatan komputer, mesin pencetak kad dan beberapa peralatan yang digunakan untuk menghasilkan dokumen palsu,” katanya menerusi satu kenyataan hari ini.

Katanya, pemeriksaan lanjut menjumpai pelekat-pelekat keselamatan Imigresen, kad CIDB dan pasport pelbagai negara seperti India, Bangladesh, Nepal dan Myanmar yang telah siap dicetak untuk diserahkan kepada pelanggan.
Khairul Dzaimee berkata, modus operandi sindiket adalah mengunakan orang tengah bagi mencari pelanggan yang memerlukan perkhidmatan mereka. – K! ONLINE


Korban puting beliung di Kentucky dijangka meningkat melebihi 100 orang
Oleh KOSMO!

13 Disember 2021, 7:25 pm
WASHINGTON – Presiden Amerika Syarikat (AS), Joe Biden mengisytiharkan bencana utama di Kentucky semalam selepas negeri itu dilanda beberapa puting beliung ganas yang meragut puluhan nyawa dan meranapkan bandar-bandar di rantau Midwest.
Susulan permintaan gabenor negeri Kentucky, Biden mengubah perisytiharan kecemasan sebelumnya kepada bencana utama sekali gus membolehkan bantuan persekutuan disalurkan bagi usaha pemulihan.
Beliau menggelar puting beliung yang melanda bahagian tengah AS pada hujung minggu lalu itu sebagai antara ribut paling kuat dalam sejarah Amerika.
Ketika pekerja-pekerja kecemasan meneruskan usaha mencari mangsa terselamat, pegawai persekutuan dan tempatan memberi amaran bahawa angka kematian setakat ini adalah 94 orang dan akan terus meningkat.
Gabenor Kentucky, Andy Beshear berkata, anjing-anjing pengesan masih menemui mayat-mayat mangsa.
“Perkara pertama yang kita perlu lakukan adalah berkabung bersama-sama dan kita akan melakukannnya sebelum kita meneruskan pembinaan semula,” kata  Beshear pada sidang akhbar tengah hari semalam.

Di Kentucky sahaja lebih 80 orang terkorban dengan kebanyakan mereka ialah pekerja di sebuah kilang lilin di bandar yang paling teruk terjejas, Mayfield, kata Beshear semalam.
“Angka tersebut akan meningkat melebihi 100 orang,” katanya kepada CNN.
Sekurang-kurangnya enam orang lagi meninggal dunia di sebuah gudang Amazon di bandar Edwardsville, selatan negeri Illinois. Kesemua mangsa terkorban semasa  mereka bekerja syif malam untuk memproses  pesanan menjelang Hari Krismas. – AFP


Nasib Peter Anthony ditentukan esok
Oleh NUZULSHAM SHAMSUDDIN

13 Disember 2021, 5:38 pm
KUALA LUMPUR – Nasib bekas Menteri Pembangunan Infrastruktur Sabah, Datuk Peter Anthony terhadap tuduhan dokumen palsu berhubung kontrak penyelenggaraan sistem Mekanikal dan Elektrikal (M&E) di Universiti Malaysia Sabah (UMS) akan ditentukan esok.
Keputusan sama ada Peter dibebaskan atau dipanggil membela diri akan ditentukan oleh Hakim Mahkamah Sesyen, Azura Alwi yang sebelum ini selesai mendengar hujah daripada kedua-dua belah pihak.
Pendakwaan dikendalikan Timbalan Pendakwa Raya Wan Shaharuddin Wan Ladin manakala peguam Munawar Kabir Mohd. Zainal Abidin mewakili Ahli Dewan Undangan Negeri (ADUN) Malalap itu.
Jika mahkamah memutuskan beliau membela diri, keterangan pihak pembelaan akan didengar selama lima hari berturut-turut bermula 3 Januari hingga 7 Januari 2022.
Sebelum itu, Munawar memaklumkan, pihaknya akan memanggil lapan saksi pembelaan untuk memberi keterangan.
Wan Shaharuddin turut memohon agar pernyataan pembelaan diberikan kepada pihak pendakwaan dalam tempoh seminggu sebelum saksi-saksi memberi keterangan.

Pada perbicaraan lalu, mahkamah diberitahu bahawa kontrak M&E tidak diberikan kepada Asli Jati milik Peter, sebaliknya diberikan kepada REMT Utama Sdn. Bhd. (REMT) melalui tender terbuka.
Bagaimanapun, satu surat lain bertarikh 9 Jun 2014 kemudian dikeluarkan oleh UMS tanpa kebenaran Naib Canselor yang mana tempoh penyelenggaraan telah dilanjutkan sehingga lima tahun.
Wan Shaharuddin ketika itu berhujah, dalam kes ini tertuduh telah mendapat keuntungan secara salah apabila projek itu diberikan kepada syarikatnya, Asli Jati menggunakan kepala surat UMS selepas beliau memohon kepada Menteri Kewangan ketika itu, Datuk Seri Najib Tun Razak.
Sambil menyifatkan Peter menggunakan taktik kotor, Wan Shaharuddin mempertikaikan mengapa surat permohonan itu tidak dihantar menggunakan kepala surat Asli Jati sebaliknya menggunakan kepala surat UMS. – K! ONLINE


Lelaki bertengkar dengan bomba angkara tebuan
Oleh HARRITH HISHAM

13 Disember 2021, 6:19 pm
PETALING JAYA – Tindakan seorang lelaki tidak membenarkan anggota bomba membakar sarang tebuan di Kampung Penanti, Seberang Perai Tengah, Pulau Pinang mengundang kemarahan penduduk setempat.
Video yang dimuat naik oleh pengguna media sosial @heartless0911 menunjukkan seorang lelaki bertengkar dengan anggota bomba kerana tidak mahu sarang tebuannya disentuh.
“Kalau tebuan jatuh atas kepala mak saya atau anak-anak, siapa nak bertanggungjawab? Saya buat aduan untuk keselamatan orang lain,” jelasnya
Dalam pada itu, anggota bomba turut menasihati pemuda tersebut kerana tindakannya menghalang sarang tebuan dibuang mendatangkan bahaya kepada orang lain.
“Perkara ini boleh dicegah sebelum benda buruk berlaku, lebih baik sediakan payung sebelum hujan,” nasihat bomba.
Susulan perkongsian itu, rata-rata orang ramai turut meluahkan rasa marah terhadap tindakan tersebut yang dianggap mementingkan diri.

“Jika sesuatu itu boleh mendatangkan mudarat kepada umum, wajib dicegah,” tulis Hasan. – K! ONLINE


Musang king dapat sambutan di Belanda
Oleh EDDY AQMAL MOHAMED HAMIDI

13 Disember 2021, 6:49 pm
PUTRAJAYA – Produk makanan tempatan terus mendapat sambutan yang amat menggalakkan di Belanda dengan mencatatkan peningkatan jualan sehingga 228 peratus dalam Program Taste of Malaysia (TOM) 2021 pada 10 hingga 23 November lalu di negara Eropah tersebut.
Turut mendapat permintaan tinggi dari rakyat Belanda adalah buah durian sejuk beku jenis musang king serta produk-produk makanan lain yang juga berasaskan durian.
Kementerian Pertanian dan Industri Makanan (MAFI) menerusi Pejabat Wakil Pertanian di The Hague berkata, program berkenaan dianjurkan dengan kerjasama Kedutaan Besar Malaysia di The Hague dan Perbadanan Pembangunan Perdagangan Luar Malaysia (Matrade) serta pasar raya Amazing Oriental yang merupakan pasar raya Asia terbesar di Belanda.
“Menurut laporan yang dikeluarkan oleh pihak pasar raya, secara keseluruhannya program ini telah menunjukkan peningkatan jualan produk makanan Malaysia yang amat memberangsangkan iaitu sehingga 228 peratus berbanding tanpa usaha promosi.
“Isi buah durian sejuk beku jenis musang king mendapat permintaan sehingga enam kali ganda iaitu 86 karton berbanding 12 karton tanpa promosi manakala buah durian sejuk beku pula mencatatkan jualan sehingga tiga kali ganda,” katanya dalam satu kenyataan hari ini.
Jelas kenyataan itu, program berkenaan dianjurkan untuk meningkatkan kesedaran pengguna mengenai produk makanan Malaysia di samping mempromosikan durian serta produk berasaskan durian jenis musang king di negara tersebut.

“Ketua Setiausaha MAFI, Datuk Haslina Abdul Hamid turut menekankan bahawa potensi pasaran produk pertanian di Eropah adalah amat luas, namun pada masa yang sama aspek keselamatan makanan juga perlu diutamakan.
“Pihak Kesatuan Eropah memberi perhatian yang serius terhadap keperluan import dan eksport seperti aspek kelestarian, ‘traceability’, pensijilan, pembungkusan dan pelabelan yang dapat dilihat melalui polisi-polisi berkaitan sekuriti makanan yang telah dilaksanakan,” katanya.
Tambahnya, Duta Besar Malaysia ke Belanda, Datuk Naszirah Osman yang telah merasmikan program itu turut menyatakan keperluan untuk menjalin kerjasama strategik bersama pihak pasar raya di Belanda bagi memastikan lebih banyak buah-buahan dan produk makanan dapat diimport ke sana. – K! ONLINE


Pelayan enggan kongsi duit tip RM18,000 dipecat
Oleh KOSMO!

13 Disember 2021, 6:10 pm
BENTONVILLE, ARKANSAS – Seorang pelayan sebuah restoran di negeri Arkansas dipecat kerana didakwa enggan berkongsi wang tip berjumlah  £3,300(RM18,396) yang diterima daripada pelanggan dengan pekerja lain, lapor akhbar Mirror UK semalam.
Ryan Brandt yang bekerja di restoran Oven and Tap,  menerima tip lumayan itu ketika melayan sekumpulan pelanggan daripada sebuah organisasi bergelar Kelab £75 Dinner pada 2 Disember lalu.
Salah seorang  ahlinya, Grant Wise menganjurkan majlis makan malam di situ dan meminta kira-kira 40 ahli lain untuk menyumbang sebanyak £75 (RM418) setiap seorang sebagai tip kepada pekerja yang bergelut untuk meneruskan kehidupan ketika pandemik Covid-19.
Wise sebelum itu  menghubungi restoran tersebut bagi memberitahu bahawa tip itu bukan untuk dikongsi oleh para pekerja restoran berkenaan. Ia sebaliknya bertujuan untuk membantu seorang atau dua pekerja premis tersebut.
Kumpulan itu memilih Brandt dan seorang lagi rakan sekerjanya yang melayan mereka pada  acara makan malam tersebut sebagai penerima tip mereka.
Bagaimanapun, pengurus restoran kemudian meminta Brandt berkongsi wang tersebut dengan semua pekerja kerana ia merupakan protokol di restoran berkenaan.

“Saya diberitahu bahawa saya perlu memberikan wang tersebut kepada pengurus syif. Saya juga hanya boleh membawa pulang  20 peratus daripada jumlah tip itu,” kata Brandt.
Beberapa hari selepas kejadian, Wise mendapat tahu bahawa Brandt telah dipecat. Dia kemudian pergi ke restoran tersebut untuk meminta kembali wang tip itu bagi diberikan semula kepada wanita itu.
Bagaimanapun, pemilik restoran enggan bekerjasama dan tidak mengendahkan permintaan Wise.
Bagi membantu Brandt, Wise berkongsikan mengenai insiden itu di media sosial dan mewujudkan dana sumbangan orang ramai di laman GoFundMe bagi mengumpul wang untuk diberikan kepada Brandt.
Setakat ini, sebanyak £6,580 (RM36,675) telah berjaya dikumpul menerusi laman tersebut. – AGENSI


Pelajar kecewa pandemik ragut peluang hubungan intim
Oleh KOSMO!

13 Disember 2021, 7:00 pm
LONDON – Ramai pelajar yang kecewa kerana pandemik Covid-19 telah meragut peluang mereka untuk bersosial, bertindak mendapatkan bantuan kaunseling, lapor akhbar Daily Star semalam.
Pakar-pakar kaunseling mengatakan, pelajar universiti, remaja berusia lewat belasan tahun dan awal 20-an,  menderita keresahan kerana pandemik Covid-19 telah menyebabkan mereka hilang peluang untuk bersosial dan melakukan hubungan intim.
Menurut data Tinjauan Perilaku Seksual Kebangsaan, golongan berusia 18 hingga 24 tahun melaporkan kemerosotan hubungan intim bagi tahun pertama pandemik di Britain.
“Kami mendapati, selepas setahun pandemik, orang ramai melaporkan kurang mempunyai pasangan, tidak bertemu pasangan baharu dan kurang melakukan hubungan intim,” kata penyiasat kaji selidik dari Universiti Glasgow, Profesor Kirstin Mitchell.
Seorang pelajar berusia 24 tahun menerusi mesej dalam forum online mengatakan bahawa dia telah terlepas peluang untuk mula bercinta semasa di universiti dan memandangkan dia kini sudah tamat pengajian, dia hanya berada di rumah dan kurang bersosial kerana bimbang dijangkiti Covid-19.  – AGENSI


Saintis ramal ‘kiamat’ dari lautan satu atau dua abad lagi
Oleh KOSMO!

13 Disember 2021, 5:45 pm
BOSTON, MASSACHUSETTS – Seorang saintis memberi amaran bahawa kepupusan umat manusia boleh berlaku antara satu atau dua abad lagi akibat jumlah karbon yang terdapat di dalam lautan, lapor akhbar Daily Star semalam.
Profesor geofizik di Institut Teknologi Massachusetts, Daniel Rothman memberi amaran bahawa paras  kritikal unsur tersebut di laut adalah kira-kira 300 gigaton dalam masa satu abad. Satu gigaton adalah menyamai satu bilion metrik tan.
Bagaimanapun, katanya, menjelang tahun 2100, unsur karbon di laut dijangka mencecah  500 gigaton.
Sebaik sahaja paras kritikal tersebut dilepasi, huru-hara akan berlaku di planet ini dan umat manusia akan pupus.
Malah, beliau  mengatakan, memandangkan proses itu tidak berlaku dalam tempoh satu malam, manusia akan menyedari perkara itu hanya apabila ia sudah terlambat.
“Apa yang kita  lihat sekarang adalah amat serius.

“Bagaimanapun, saya tidak tahu berapa banyak yang diperlukan untuk meletakkan kita pada titik puncak yang akan mewujudkan malapetaka global untuk ekosistem global,” katanya.
Rothman menambah, jumlah besar karbon yang dipam ke atmosfera boleh menyebabkan gangguan yang tidak dapat dibayangkan.
“Setiap kali terdapat peristiwa besar dalam sejarah kehidupan, terdapat juga gangguan besar yang berlaku terhadap alam sekitar. Kombinasi seperti ini  cenderung berlaku,” jelasnya.
Jika jumlah karbon di lautan terus meningkat pada kadar yang tetap ia boleh melepasi ambang kritikal yang menjadikan lautan terlalu berasid untuk dihuni oleh ikan.
Unsur itu amat penting sehingga empat daripada lima kejadian kepupusan besar-besaran di Bumi dikaitkan dengannya. – AGENSI


Insiden letupan: Perginya Mohd. Firdaus bersama wira merah
Oleh FARAHWAHIDA AHMAD

13 Disember 2021, 5:30 pm
SEGAMAT – Pada pagi ini warga Balai Bomba dan Penyelamat (BBP) Bandar Baru Segamat dikejutkan dengan pemergian pegawainya, Mohd. Firdaus Sulaiman, 32, selepas cedera dalam operasi pemadaman sebuah kilang pada Sabtu lalu.
Rakan setugasnya, Syed Putra Syed Al-Atas, 52, yang cedera dalam insiden itu turut merasai kehilangan tersebut kerana Mohd. Firdaus merupakan seorang rakan karib di balai bomba berkenaan.
“Semasa di awal penularan Covid-19, arwah sering memberikan kata-kata semangat buat kami untuk terus berjuang.
“Kami banyak menghabiskan masa bersama termasuk makan dan kini ia hanya tinggal kenangan. Hubungan kami bagai sebuah keluarga besar,” katanya ketika ditemui di BBP Bandar Baru Segamat, hari ini.
Syed Putra mengenali arwah Mohd. Firdaus hampir 10 tahun apabila mereka ditugaskan di balai sama dan sering berkongsi pengalaman.
Berita berkaitan: Anggota bomba terlibat dalam insiden letupan meninggal dunia

Tambahnya, Mohdz Firdaus seorang yang periang dan sering dianggap sebagai ‘pembakar semangat’ kepada pasukan wira merah ini. -K! ONLINE


65,189 mohon Bantuan Khas Covid-19
Oleh ZULKIFLI MANZOR

13 Disember 2021, 5:07 pm
KUALA LUMPUR – Timbalan Menteri di Jabatan Perdana Menteri (Tugas-tugas Khas), Datuk Mastura Mohd. Yazid memaklumkan sebanyak 65,189 permohonan Bantuan Khas Covid-19 diterima setakat 6 Disember lalu.
Menurut beliau, sebanyak 55,184 daripada permohonan Bantuan Khas Covid-19 itu sedang diproses, manakala 22,336 lagi sudah dilulus membabitkan bantuan sebanyak RM28.6 juta.
Kata beliau, bagi Bantuan Khas Pengurusan Kematian Covid-19 pula, sebanyak 11,816 permohonan diluluskan dengan jumlah bantuan RM56.8 juta.
“Tiada peruntukan khusus pada 2022 daripada kerajaan bagi bantuan ini kerana ia menggunakan Tabung Covid-19 Agensi Pengurusan Bencana Negara (NADMA).
“Tabung ini menerima sumbangan orang ramai, korporat, institusi diraja dan anggota pentadbiran,” katanya pada persidangan Dewan Rakyat di sini hari ini.
Beliau menjawab soalan Khoo Poay Tiong (PH-Kota Melaka) tentang statistik terkini permohonan dan kelulusan Bantuan Khas Covid-19.

Beliau juga ingin tahu tentang bantuan pengurusan COVID-19 bawah NADMA serta peruntukan kerajaan untuk dua bantuan itu bagi 2022.
Mastura menjelaskan, kerajaan akan menambah dana jika baki tabung Covid-19 NADMA tidak mencukupi untuk membuat bayaran andai terjadi gelombang Covid-19 seterusnya.
Jelas beliau, setakat ini kerajaan telah menyalurkan bantuan awal bagi Covid-19 sebanyak RM61 juta. – K! ONLINE


30 motosikal retro musnah dijilat api
Oleh ASLIZA MUSA

13 Disember 2021, 5:03 pm
GERIK – Seorang pengusaha bengkel membaiki kenderaan dan aksesori berputih mata apabila kira-kira 30 motosikal retro koleksinya dan pelanggan musnah dalam kebakaran di Kampung Baru Batu 2 di sini semalam.
Antara kenderaan yang musnah adalah Suzuki Panther TXR 150, Suzuki RGF 250, Honda Cub, Suzuki GSX 400 Katana, Suzuki GP100, Honda NSR 150, Honda CB400, Suzuki FXR150, Yamaha R1, Suzuki RGV 250 dan Suzuki X7 250.
Menurut Kamarul Hisham Zarizan, 46, dia mengetahui kebakaran melibatkan bengkelnya yang menempatkan kedai fonderi dan membaiki kusyen kereta itu pada pukul 8.30 malam.
Kamarul Hisham.
Katanya, ketika sampai di lokasi kejadian, api sedang marak dan dia tidak sempat menyelamatkan motosikal mahupun peralatan di bengkelnya.
“Kebanyakan motosikal di bengkel itu adalah koleksi saya yang dikumpul 21 tahun lalu dan ada empat buah motosikal milik pelanggan untuk dibaiki.
“Motosikal itu kebanyakannya adalah koleksi jarang ditemui dan klasik di mana harga alat gantinya juga amat tinggi dan sukar diperolehi,” katanya ketika dihubungi di sini hari ini.

Menurut Kamarul Hisham, kebakaran itu menyebabkan dia terpaksa lebih RM200,000 termasuk melibatkan motosikal pelanggan.
Katanya, dia bagaimana pun bersyukur kerana semua pelanggan memahami situasi dan tidak menyalahkannya atas apa yang berlaku. -K! ONLINE


Jerantut dipilih Projek Showcase Bandar Sihat
Oleh HARIS FADILAH AHMAD

13 Disember 2021, 5:33 pm
JERANTUT – Jerantut menjadi antara tiga buah bandar di negara ini dipilih di bawah Projek Showcase Bandar Sihat (PSBS) tahun ini yang akan memperkasakan gaya hidup sihat dan sejahtera.
Selain Jerantut yang terkenal dengan jolokan Bandar Taman Negara, dua buah bandar lagi yang dipilih untuk projek di bawah pelan Agenda Nasional Malaysia Sihat (ANMS) ini ialah Laman Rekreasi Tasek Ampang, Selangor dan Taman Tasik Putra, Kulim, Kedah.
Timbalan Menteri Perumahan dan Kerajaan Tempatan, Datuk Seri Ismail Abd. Muttalib berkata, sebanyak RM1.5 juta diperuntukkan bagi merealisasikan projek berkenaan yang melibatkan kerja penyelenggaraan, menaiktaraf kemudahan rekreasi, riadah, logistik serta aspek kebersihan dan keceriaan.
“Projek ini juga merupakan cerminan Keluarga Malaysia selari dengan kerangka ANMS untuk memastikan kesejahteraan rakyat terpelihara menerusi keutamaan penjagaan kesihatan keluarga dan komuniti.
“Matlamat ANMS ialah untuk mendidik, membina kemahiran dan membudayakan hidup sihat sebagai perisai perlindungan ketika berdepan ancaman (kesihatan) seperti penyakit sekali gus meningkatkan taraf kesihatan dan kualiti hidup rakyat,”katanya selepas melancarkan PSBS Jerantut di Laman Sejarah Mat Kilau, di sini hari ini.
Yang turut hadir Timbalan Ketua Pengarah (Perancangan) PLANMalaysia, Datuk Mohd Faidzal Hamzah dan Pegawai Daerah Jerantut, Khairun Nissa Aris.

Menurutnya perancangan dan pelaksanan PSBS akan melibatkan kerjasama Kementerian Kesihatan Malaysia (KKM) dan Kementerian Perumahan dan Kerajaan Tempatan (KPKT) bagi memperkasakan gaya hidup sihat dan sejahtera. -K! ONLINE


Cikgu terkejut dapat Perodua Aruz sempena persaraan
Oleh NOR AINNA HAMZAH

13 Disember 2021, 5:18 pm
SEREMBAN – Seorang guru tidak menyangka perkhidmatannya selama 35 tahun sebagai guru subjek matametik dan matametik tambahan di Kolej Tunku Kurshiah (KTK) atau Tunku Kurshiah College (TKC) diberi balasan sebuah kenderaan utiliti sukannya (SUV), Perodua Aruz.
Ahmad Bidin, 58, yang bakal menyambut hari lahir 16 Disember ini diraikan dalam Majlis Seluhur Budi Kasih Abadi di Hotel Royale Chulan, di sini malam semalam.
Menurut Ahmad, kebiasaannya, majlis persaraan dianjurkan di sekolah, namun, bagi mematuhi Prosedur Operasi Standard (SOP) susulan membabitkan penglibatan bekas guru, ahli Persatuan Ibu Bapa dan Guru (PIBG) dan bekas pelajar majlis berkenaan diadakan di hotel.
“Sampai ke saat ini, saya masih terfikir-fikir sebab utama bekas pelajar terdiri daripada 38 batch pelajar Sijil Pelajaran Malaysia (SPM) dari tahun 1980 hingga 2021 memberikan saya hadiah yang bernilai puluhan ribu ringgit ini.
“Tak terkata saya dibuatnya, namun saya mengucapkan terima kasih kerana menghargai usaha saya yang tidak seberapa ini dalam mendidik mereka,” katanya ketika dihubungi hari ini. -K! ONLINE


Polis Pulau Pinang kutip saman RM5 juta
Oleh SAFINA RAMLI

13 Disember 2021, 5:15 pm
GEORGE TOWN – Polis Pulau Pinang merekodkan kutipan bayaran saman sebanyak hampir RM5 juta sejak pelaksanaan tawaran diskaun 80 peratus saman trafik sempena 100 Hari Aspirasi Keluarga Malaysia bermula Khamis lalu hingga semalam.
Ketua Jabatan Siasatan Penguatkuasaan Trafik Pulau Pinang, Superintendan Zafri Zokapli berkata, keadaan di kaunter pembayaran saman pada masa ini juga terkawal serta tidak sesak dengan orang ramai seperti sebelumnya.
“Sepanjang 9 hingga 12 Disember lalu, hampir RM5 juta kutipan kompaun telah dikutip di Pulau Pinang.
“Pihak polis menasihatkan orang ramai supaya mengambil peluang menjelaskan saman mereka pada masa diskaun 80 peratus sehingga 31 Disember ini,” katanya ketika dihubungi hari ini.
Menurutnya, bagi mengelakkan kesesakan di kaunter trafik orang ramai boleh menjelaskan saman melalui portal dan aplikasi mudah alih antaranya my bayar saman, ATM Maybank, Pejabat Pos Malaysia.
Sementara itu, seorang pengguna, Hashim Yahya, 51, berkata, dia lega apabila kaunter bayaran saman di Ibu Pejabat Polis Daerah Timur Laut di sini tidak lagi sesak seperti dua hari lepas.

“Saya cuba datang membayar saman pada Sabtu dan Ahad lalu, namun tak larat tunggu giliran beratur kerana terlalu ramai orang dan hari ini sudah tak ramai,” katanya. – K! ONLINE


Penyamun larikan jam tangan jutaan dolar
Oleh KOSMO!

13 Disember 2021, 5:00 pm
GOLD COAST, CHICAGO –  Aksi dua perompak memecah masuk ke dalam ruang   pameran kereta mewah di Chicago  dan merompak sekurang-kurangnya lapan utas  jam tangan jenama mewah bernilai berjuta-juta dolar dirakam sistem televisyen litar tertutup (CCTV) premis berkenaan, lapor portal berita MailOnline semalam.
Dalam rompakan yang mengambil masa hanya  20 saat itu, dua lelaki tersebut memecah masuk ke ruang  pameran Gold Coast Auto Gallery yang mempamerkan kereta  Bentley, Lamborghini dan Rolls-Royce.
Seorang daripada mereka berdiri di hadapan pintu sambil memegang sepucuk pistol, manakala konconya  memecahkan bekas pameran yang menempatkan  jam tangan jenama mewah dan membawa lari sekurang-kurangnya lapan daripadanya.
Seramai 10 pelanggan termasuk kanak-kanak dilaporkan berada di dalam premis itu semasa kejadian  pada petang Sabtu lepas.
Pekerja-pekerja  premis itu dilaporkan cuba mengejar dua perompak tersebut namun gagal menangkap mereka.
“Kami mengejar mereka di sepanjang jalan,  namun mereka kemudiannya berpecah,” kata pemilik bersama bilik pameran tersebut, Joe Abbas.

Nilai dan model jam tangan yang dirompak bagaimanapun tidak didedahkah meskipun barangan tersebut adalah berkaitan kereta mewah yang dipamerkan.
Tiada sebarang kecederaan dilaporkan dalam kejadian tersebut. – AGENSI


Trafik sesak 15 km akibat kemalangan hampir 10 kenderaan
Oleh MOHD SYALMIZI HAMID

13 Disember 2021, 5:11 pm
SEBERANG PERAI – Kemalangan membabitkan beberapa buah kenderaan termasuk sebuah bas di Kilometer (KM) 139.3, Lebuh Raya Utara-Selatan arah selatan di Perai hari ini menyebabkan kesesakan teruk.
Kejadian yang dikatakan berlaku pukul 2 petang itu menyebabkan trafik perlahan sejauh 15 kilometer sehingga ke Plaza Tol Sungai Dua di Butterworth.
Seorang saksi yang enggan dikenali berkata, kejadian berlaku apabila sebuah bas ekspres di lorong kanan telah melanggar belakang sebuah kenderaan pelbagai guna (MPV) sebelum merempuh beberapa kenderaan lain.
“MPV itu dilihat dipandu agak perlahan di lorong kanan sebelum dilanggar dari belakang.
“Kemungkinan dalam sembilan ke sepuluh kenderaan terlibat dalam kemalangan, namun tidak pasti mengenai keadaan mangsa,” dakwanya.
Difahamkan pihak polis akan mengeluarkan kenyataan berhubung kejadian itu. – K! ONLINE


Bapa tiga anak bebas hukuman tali gantung
Oleh KHAIRUL MOHD. ALI

13 Disember 2021, 5:18 pm
JOHOR BAHRU – Seorang bapa kepada tiga anak dilepas dan dibebaskan daripada pertuduhan membunuh pengawal keselamatan di Pasir Gudang, empat tahun lalu.
Hakim Datuk Abu Bakar Katar membuat keputusan itu terhadap M.S. Muthusamy, 58, yang didakwa menyebabkan kematian mangsa, Ramli Jusoh, 54 di sebuah kilang di Kawasan Perindustrian Pasir Gudang pada pukul 9 pagi hingga 10 pagi, 16 Disember 2017.
Pendakwaan dibuat mengikut Seksyen 302 Kanun Keseksaan yang membawa hukuman mati.
Dalam penghakimannya, Abu Bakar berkata, mahkamah telah melihat dan meneliti bukti dipersembahkan sepanjang prosiding yang mana tertuduh merupakan individu terakhir yang dilihat bersama si mati.
“Walau bagaimanapun, mahkamah telah mempertingkatkan tempoh sepanjang 13 jam sebelum Ramli ditemui mati sebagai tempoh masa terlalu lama untuk mengaitkan tertuduh dalam jenayah tersebut.
“Pertemuan DNA yang tidak dikenali pada dua batang kayu yang mungkin digunakan sebagai senjata turut mempengaruhi keputusan mahkamah.

“Melihat kepada bukti secara keseluruhannya, pendakwaan dilihat gagal membuktikan kes prima facie bahawa tertuduh yang menyebabkan kecederaan sehingga mangsa maut,” katanya.-K! ONLINE


Ops Lumpur pantau pemaju perumahan, elak banjir
Oleh NOR SHAFAWATI YUP

13 Disember 2021, 5:23 pm
SEREMBAN – Semua pemaju perumahan di Negeri Sembilan perlu mematuhi Pelan Kawalan Hakisan Tanah dan Sedimen (ESCP) yang diluluskan bagi mengelak kejadian banjir lumpur dan pencemaran sungai.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri, S.Veerapan berkata, pihaknya menerusi jawatankuasa dan pasukan petugas ‘Ops Lumpur’ akan menjalankan pemantauan terhadap setiap kerja-kerja tanah yang sedang dijalankan oleh pihak pemaju.
Veerapan berkata, Ops Lumpur tersebut turut membantu kerajaan negeri dalam usaha mengekalkan kelestarian alam sekitar dan mengawal kualiti air sungai.
“Saya bersama pasukan petugas Ops Lumpur termasuk Jabatan Alam Sekitar, Jabatan Pengairan dan Saliran (JPS), Badan Kawal Selia Air (BKSA) dan Jabatan Kerja Raya menjalankan pemantauan kerja-kerja tanah yang sedang dijalankan oleh pihak pemaju di tapak projek.
“Pemaju perlu mematuhi sepenuhnya ESCP yang telah diluluskan. Segala komponen-komponen ESCP yang telah dibina oleh pemaju hendaklah diselenggara secara berkala bagi memastikan komponen ESCP tersebut berfungsi dengan baik dan tidak berlaku banjir lumpur,” katanya pada sidang akhbar di sini hari ini. -K! ONLINE


Perbicaraan Najib ditangguh kerana status PUS
Oleh NUZULSHAM SHAMSUDDIN

13 Disember 2021, 4:16 pm
KUALA LUMPUR – Perbicaraan 1Malaysia Development Berhad (1MDB) melibatkan Datuk Seri Najib Tun Razak di Mahkamah Tinggi di sini hari ini ditangguh ke esok berikutan status MySejahteranya menunjukkan beliau Orang Dalam Pengawasan (PUS).
Hakim Datuk Collin Lawrence Sequerah mengarahkan agar perbicaraan hari ini dilapangkan selepas peguam Datuk Hariharan Tara Singh memaklumkan bahawa status MySejahtera Najib dan peguam bela utamanya, Tan Sri Muhammad Shafee Abdullah kekal sebagai ‘PUS’ dan ‘kontak kasual’.
“Datuk Seri Najib dan Tan Sri Muhammad Shafee telah melakukan ujian kit ujian pantas (RTK) mengikut arahan mahkamah dan keputusan negatif selain telah mengemas kini MySejahtera. Tetapi status mereka masih sama dan saya telah menyemak garis panduan Kementerian Kesihatan (KKM) tempoh kuarantin adalah selama 10 hari,” kata peguam itu.
Hakim Collin kemudian bertanya kepada peguam jika Najib dan Muhammad Shafee terikat dengan perintah kuarantin, Hariharan menjawab mereka dijangka menjalani kuarantin kendiri selama 10 hari sebagai sebahagian daripada tanggungjawab mengikut  prosedur operasi standard (SOP) KKM.
Justeru hakim itu kemudian memerintahkan prosiding disambung esok untuk pihak pembelaan mengemas kini status MySejahtera Najib dan Muhammad Shafee.
Sementara itu, Timbalan Pendakwa Raya Ahmad Akram Gharib berkata, dua saksi yang sepatutnya memberi keterangan pada minggu ini iaitu bekas Pengerusi 1MDB, Tan Sri Mohd. Bakke Salleh dan pegawai khas Najib, Datuk Wan Ahmad Shihab Wan Ismail tidak boleh hadir ke mahkamah.

“Bagaimanapun, saksi ke-12 dan ke-13 pendakwaan, Mohd. Hazem Abdul Rahman (bekas ketua pegawai eksekutif 1MDB) dan Azmi Tahir (bekas ketua pegawai kewangan 1MDB) hadir hari ini untuk pihak pembelaan meneruskan pemeriksaan balas mereka.
“Kami telah menerima arahan daripada Timbalan Pendakwa Raya Datuk Seri Gopal Sri Ram untuk memohon perbicaraan itu dijalankan secara hibrid. Perbicaraan dalam talian telah dilakukan di Mahkamah Rayuan bagi permohonan Datuk Seri Najib serta rayuan kes SRC International beliau,” kata Ahmad Akram.
Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 kes pengubahan wang haram dalam jumlah sama. -!ONLINE


Lelaki Arab mungkin individu terjun Tasik Cermin
Oleh ZAKI SALLEH

13 Disember 2021, 4:54 pm
IPOH – Identiti lelaki yang terjun ke dalam Tasik Cermin di sini yang rakaman videonya menjadi tular di aplikasi TikTok sejak dua hari lalu belum dikenal pasti tetapi dipercayai mungkin seorang berketurunan Arab.
Ia susulan rakaman video kedua insiden tersebut yang dimuat naik di laman Twitter oleh pemilik akauan, [email protected] pada petang semalam.
Berita berkaitan: Angkara kamu terjun, Tasik Cermin ditutup
Video berdurasi kira-kira 9 saat itu pula diambil menerusi penghantaran daripada akaun TikTok Syafiruzafiza iaitu individu awal yang memuat naik paparan berkenaan.
Ia memaparkan lelaki tersebut yang berpakaian serba hitam dalam keadaan basah kuyup memanjat kayu penghalang sebelum berdiri di atasnya dan terjun.
Tangkap layar video kedua yang menunjukkan seorang lelaki didakwa terjun ke Tasik Cermin Ipoh yang menajdi tular di Twitter.
“Ni part two, see tkda (tiada) benda pun nk (nak) dia selamatkan and dia not Malaysia orang arab,” tulis penhantar video itu.

Berdasarkan video ini, individu tersebut dipercayai lelaki sama yang disyaki terjun ke Tasik Cermin pada video terdahulu berdurasi kira-kira 15 saat.
Aksi lelaki ini juga sempat dirakam oleh seorang wanita hanya berdiri beberapa meter dari situ dipercayai pengunjung yang datang ke tasik tersebut bersama keluarganya.
Hantaran video kedua ini turut mendapat pelbagai reaksi pelayar antaranya [email protected]_Aisr yang berkata; “Patutlah pak Arab rupanya”.
Turut memberi komen ialah [email protected] yang katanya, “Arabic memang gitu, datang negara orang buat kucar kacir. Dia rasa dia je yang betul sebab dia banyak duit”.
Susulan video tular itu, semalam Datuk Bandar Ipoh, Datuk Rumaizi Baharin berkata, pihaknya akan menyiasat individu yang terlibat di dalam video tersebut.
“Setakat ini, identiti individu tersebut masih dalam siasatan dan pihak MBI akan mengambil tindakan mengikut undang-undang,” kata beliau. -K! ONLINE


Muzikal Puteri Santubong tampil naratif berbeza
Oleh MOHD RIDZAUDDIN ROSLAN

13 Disember 2021, 4:17 pm
KUCHING – Teater Muzikal Puteri Santubong yang ditayangkan secara eksklusif selama dua hari bermula semalam menampilkan naratif berbeza berbanding penceritaan kisah legenda seperti sebelum ini.
Menariknya, teater muzikal tersebut yang menampilkan barisan pelakon popular seperti Maya Karin, Azrel Ismail, Sofi Jikan, Dewi Seriestha dan Anding Indrawani turut menggunakan paparan skrin LED bagi menaikkan elemen sinematografi.
Penerbit Eksekutifnya, Zaini Zainuddin berkata, teater muzikal berkenaan bukan sahaja menampilkan naratif berbeza tetapi menggabungkan pelbagai pengajaran untuk diteladani penonton.
“Jalan cerita kali ini berbeza daripada yang sering kita dengar iaitu Puteri Santubong sering bergaduh dengan Puteri Sejinjang.
“Naratif kali ini, Puteri Santubong menurunkan tujuh puteri ke bumi dari kayangan termasuklah Puteri Sejinjang untuk mengajar peradaban kepada manusia,” katanya ketika ditemui Kosmo! di Kampung Budaya Sarawak, di sini semalam.
Bagaimanapun katanya, naratif legenda tersebut diteruskan dengan menyelitkan unsur konflik menerusi kisah pergaduhan dua puteri selepas pelanggaran pantang kerana bercinta dengan manusia.

“Penghujung kisahnya, kita selitkan elemen kekeluargaan, peradaban selain kelembutan ratu dalam menyelesaikan konflik berlaku,” jelasnya.
Dalam pada itu, Zaini turut menyasarkan sebanyak 200,000 tontonan secara langsung sepanjang dua hari pementasan dianjurkan.
“Sebelum ini, sasaran kami hanya sekitar 10,000 tontonan. Tetapi apabila melihat sambutan yang diberikan semalam, kami jangkakan pementasa ini mampu mencecah hingga 200,000 tontonan untuk tempoh dua hari.
“Menerusi data semalam, sebanyak 110,000 akaun cuba untuk menonton secara langsung dan kami jangkakan jumlah pada malam ini juga pada angka yang sama,” jelasnya. – K! ONLINE


Rugi RM26,200 terpedaya cabutan bertuah iPhone
Oleh ROHANA MOHD. NAWI

13 Disember 2021, 4:32 pm
KOTA BHARU – Seorang remaja rugi RM26,200 selepas ditawarkan hadiah cabutan bertuah berupa telefon pintar jenis iPhone 12 Pro Max selepas membeli sehelai blaus berharga RM200 dari sebuah butik baru-baru ini.
Remaja perempuan berusia 17 tahun membuat pembelian blaus itu pada hujung bulan lalu selepas melihat jualan di Instagram butik yang dipercayai tidak wujud.
Ketua Jabatan Siasatan Jenayah Komersial Kelantan, Superintendan Ahmad Azizul Mohamed berkata, mangsa dari Tanah Merah berminat membeli blaus itu selepas melihat iklan jualan di laman berkenaan.
Menurutnya, mangsa berurusan dengan peniaga butik itu menerusi mesej di Instagram sebelum diminta membuat pembayaran.
“Pada awal bulan ini, mangsa menerima mesej di aplikasi WhatsApp daripada nombor tidak dikenali yang memperkenalkan diri sebagai wakil butik pakaian berkenaan.
Mesej itu memaklumkan mangsa memenangi cabutan bertuah berupa iPhone 12 Pro Max dan diminta membuat bayaran terlebih dahulu sebagai wang jaminan.

“Mangsa seterusnya membuat pemindahan wang sebanyak RM1,000 ke satu akaun bank milik individu berbeza menggunakan perkhidmatan perbankan internet milik ibunya,” katanya dalam satu kenyataan di sini hari ini.
Ahmad Azizul berkata, mangsa kemudiannya diminta untuk membuat tiga lagi bayaran berjumlah RM7,000 ke akaun bank yang sama kononnya sebagai wang cagaran yang akan dipulangkan semula.
Beberapa hari kemudian, mangsa masih lagi diminta membuat bayaran yang kesemuanya berjumlah RM18,000 atas pelbagai tujuan antaranya membuka kata laluan iPhone dan kos penghantaran. -K! ONLINE


Selamat tinggal JDT – Cabrera
Oleh MOHAMAD FAIZAL HASHIM

13 Disember 2021, 4:59 pm
JOHOR BAHRU – Pemain sayap kiri, Gonzalo Cabrera muncul pemain pertama Johor Darul Ta’zim (JDT) yang akan meninggalkan kelab setelah berakhirnya saingan Liga Malaysia musim 2021 ini.
Perkara itu diumumkan menerusi satu hantaran di Facebook rasmi kelab, Johor Southern Tigers semalam.
Johor Darul Ta’zim (JDT) mengesahkan tidak akan menyambung kontrak pemain sayap kiri pasukan itu, Gonzalo Cabrera bagi mengharungi kempen Liga Malaysia (Liga M) dan saingan Liga Juara-Juara Asia (ACL) musim depan.
Menerusi kenyataan itu, turut dimuat naik ucapan terima kasih kepada Cabrera atas jasanya sepanjang menyarung jersi Harimau Selatan sejak 2017.
“Ia pengalaman bersama yang akan sentiasa dikenang, memenangi pelbagai trofi dan menjaringkan begitu banyak gol untuk menjadi penjaring terbanyak kelab berkenaan.
“Cabrera menjaringkan 43 gol sepanjang bersama JDT dalam saingan Liga Super dan juga 66 gol dalam semua pertandingan menerusi 152 penampilan sejak musim 2017.

“Sudah tiba masanya untuk berpisah tapi ia penghormatan yang amat besar. Terima kasih sekali lagi untuk setiap detik yang indah dan kami ucapkan selamat maju jaya,” kata kenyataan itu.
Sepanjang kariernya bersama JDT, pemain berusia 32 tahun kelahiran Argentina itu membantu pasukan muncul juara liga sejak 2017 hingga 2021 manakala memenangi Piala Sumbangsih dari 2018 hingga 2021. -K! ONLINE


Sindiket kartel daging didakwa ubah wang haram RM13.28 juta
Oleh KHAIRUL MOHD. ALI

13 Disember 2021, 4:28 pm
JOHOR BAHRU – Sebuah syarikat pembekal daging sejuk beku, pengurus dan akauntannya mengaku tidak bersalah di Mahkamah Sesyen di sini hari ini atas 16 pertuduhan pengubahan wang haram bernilai RM13.28 juta pada Oktober 2018 hingga Disember 2020.
Syarikat LY Frozen Food Sdn. Bhd. diwakili pengarahnya, Yong Chee Keong, 40, pengurus, Chong Kim Kuang, 48, dan akauntan, Ng Yee Xin, 37, membuat pengakuan itu di hadapan Hakim Fatimah Zahari selepas pertuduhan terhadap mereka dibacakan secara berasingan.
Mahkamah turut mengeluarkan waran tangkap ke atas seorang lagi tertuduh iaitu pengarah syarikat, Tan Siew Huak, 42, yang masih bebas.
Kesemua tertuduh masing-masing menghadapi empat pertuduhan.
Mereka didakwa menerima wang hasil pengubahan wang haram berjumlah RM13,278,625.27 daripada sebuah akaun semasa milik LY Frozen Food Sdn. Bhd.
Kesalahan dilakukan pada 31 Oktober 2018 sehingga 31 Disember 2020 di dua cawangan bank di Senai, Kulai dan Taman Molek, di sini.

Pendakwaan dibuat mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001.
Pada 2 Disember tahun lalu, sebuah akhbar melaporkan kewujudan kartel yang menyeludup daging sejuk beku dari luar negara yang dibungkus semula menggunakan logo halal sebelum dijual di pasaran tempatan.
Kegiatan kartel itu terbongkar hasil hasil serbuan bersepadu pihak berkuasa di sebuah gudang di Senai, di sini membabitkan nilai rampasan RM6.47 juta. -K! ONLINE


Pembantu Perawatan Kesihatan dituduh terima rasuah urus jenazah
Oleh MOHD. RAFIE AZIMI

13 Disember 2021, 4:21 pm
ALOR SETAR – Seorang Pembantu Perawatan Kesihatan dihadapkan ke Mahkamah Sesyen di sini hari ini atas tuduhan menerima rasuah RM300 berhubung pemberian kerja pengurusan jenazah di Hospital Kajang, Selangor pada tahun lalu.
Tertuduh, Sharum Hassim, 41, mengaku tidak bersalah bagi pertuduhan itu di hadapan Hakim Harmi Thamri Mohamad.
Sharum yang merupakan kakitangan Gred U11 di Hospital Kajang didakwa menerima suapan tersebut daripada seorang individu berusia 33 tahun pada 9 Disember 2020.
Kesalahan dilakukan di Maybank Cawangan Taman Ria Jaya, Sungai Petani dekat sini menerusi satu akaun di bank tersebut.
Tertuduh didakwa menerima wang itu sebagai upah bagi memberikan kerja pengurusan jenazah kepada lelaki berkenaan yang dipercayai ejen pengurusan jenazah.
Pertuduhan dijalankan mengikut Seksyen 17(a) Akta Suruhanjaya Pencegahan Rasuah Malaysia (SPRM) 2009.

Pada prosiding sama, tertuduh turut mengaku tidak bersalah atas tuduhan pilihan menerima wang RM300 daripada individu sama. – K! ONLINE


Insiden letupan: staf kilang turut meninggal dunia
Oleh FARAHWAHIDA AHMAD

13 Disember 2021, 4:41 pm
SEGAMAT – Anggota pasukan tindakan kecemasan (ERT) kilang, Mohamad Azuraini Mahrani, 40, yang cedera semasa membantu memadam kebakaran di sebuah kilang habuk papan di sini pada Sabtu lalu, meninggal dunia hari ini.
Adik mangsa, Azizul Mahrani, 36, berkata, arwah abangnya meninggal dunia pada pukul 9.24 pagi ini akibat melecur teruk.
Arwah Mohamad Azuraini bekerja di kilang berkenaaan sebagai penolong pengurus sejak puluhan tahun lalu.
Lelaki itu meninggalkan seorang balu, Normala Sudirman, 40, dan tiga anak iaitu dua perempuan dan seorang lelaki berusia lapan hingga 12 tahun.
Berita berkaitan: Anggota bomba telibat insiden letupan meninggal dunia
“Pemergian arwah abang merupakan satu kehilangan besar buat keluarga kami. Dia anak yang baik dan bertanggungjawab.

“Kami bercadang untuk bercuti di Selangor dalam masa terdekat, namun takdir menentukan segalanya,” katanya ketika ditemui di Hospital Daerah Segamat di sini hari ini.-K! ONLINE


‘Perangkap Wahab’ tunggu pak belang
Oleh ROSLIZA MOHAMED

13 Disember 2021, 4:45 pm
KOTA BHARU – Jabatan Perlidungan Hidupan Liar dan Taman Negara (Perhilitan) Kelantan memasang dua perangkap harimau yang mengganggu penduduk di Kampung Badak, Pos Bihai, Gua Musang.
Pengarah Perhilitan Kelantan, Mohamad Hafid Rohani berkata, ‘Perangkap Wahab’ dipasang di kawasan itu semalam dengan menggunakan umpan kambing.
“Operasi menangkap harimau belang ini perlu dilaksanakan berikutan ada pak belang yang masih berkeliaran di sekitar kawasan kampung kerana ada sumber makanan iaitu haiwan ternakan.
“Berdasarkan imej dan video yang dirakam penduduk kampung, keadaan fizikal kedua-dua harimau itu dalam keadaan baik dan tidak mengalami sebarang kecederaan di bahagian luarannya,” katanya dalam satu kenyataan di sini hari ini.
Menurutnya, perangkap itu dipasang selepas pihaknya menerima aduan daripada penduduk Kampung Remau, Pos Bihai, Gua Musang, berhubung kehadiran dua harimau belang di kampung tersebut pada Jumaat lalu.
Perhilitan turut menerima beberapa keping gambar dan video binatang itu melalui aplikasi WhatApps daripada penduduk kampung. -K! ONLINE


Bekas atlet OKU terima ijazah kejuruteraan UTM
Oleh MOHAMAD FAIZAL HASHIM

13 Disember 2021, 4:50 pm
JOHOR BAHRU – Seorang bekas atlet Orang kelainan upaya (OKU) negara, Norisah Bahrom merasa amat bersyukur mendapat segulung ijazah Sarjana Muda Kejuruteraan Perisian Komputer pada Majlis Konvokesyen ke-64 Universiti Teknologi Malaysia di sini hari ini.
Norisah, 46, memberitahu pengorbanannya berbaloi walaupun terdapat kekangan untuk menamatkan pengajian lebih awal kerana terpaksa mewakili negara dalam sukan tenis berkerusi roda di peringkat tempatan dan antarabangsa.
Katanya, sokongan motivasi oleh suami yang juga atlet paralimpik negara, Abu Samah Borhan, 36, menjadi sumber kekuatan buatnya menamatkan pengajian dalam tempoh tujuh tahun.
“Arwah Ibu bapa, Bahrom Mad Yasin dan arwah ibu, Zainon Ibrahim juga adalah sumber kekuatan saya. Mereka meninggal dunia tanpa sempat melihat saya menggenggam ijazah. Sepanjang tempoh pengajian dan aktif sukan, mereka tidak putus asa memberi galakan.
“Bagi saya, kejayaan merangkul segulung ijazah ini adalah cita-cita paling unggul buat diri saya. Ia menjadi pelengkap buat kejayaan diri setelah beberapa kali mengharumkan nama negara.
“Buat masa ini, saya belum merancang untuk melanjutkan pengajian ke peringkat lebih tinggi sama ada kekal dalam bidang sama atau menjurus kepada kerjaya berkaitan pengurusan sukan,” katanya kepada pemberita di sini hari ini.

Pada konvokesyen kali ini, seramai 8,956 graduan menerima anugerah masing-masing iaitu 748 orang bagi Ijazah Doktor Falsafah; 1,915 (Ijazah Sarjana); 4,326 (Ijazah Sarjana Muda); 4 (Ijazah Anumerta); 719 (Diploma Sepenuh Masa) dan 1,248 (Diploma Program Kerjasama UTMSPACE). -K! ONLINE


Kerajaan belanja RM4 bilion untuk projek River of Life
Oleh ZULKIFLI MANZOR

13 Disember 2021, 4:09 pm
KUALA LUMPUR – Kerajaan telah membelanjakan sekitar RM4 bilion untuk komponen pembersihan sungai dan komponen pengindahan dalam projek River of Life (RoL).
Timbalan Menteri Wilayah Persekutuan, Datuk Seri Jalaluddin Alias berkata, program komponen pembersihan sungai sudah mencapai tahap 95 peratus.
“Bagi komponen pengindahan (sudah mencapai tahap) 100 peratus. Kita ada sepanjang 110 kilometer (km) sungai. Pengindahan ada 10.7 km yang 100 peratus siap,” katanya pada persidangan Dewan Negara di sini hari ini.
Beliau menjawab soalan Senator Hisamudin Yahaya bila kerja-kerja pembangunan tanah-tanah berpotensi di sepanjang RoL akan dimulakan supaya pelaburan RM4 bilion kerajaan dapat dikutip balik.
Jalaluddin berkata, program pembangunan di sepanjang RoL akan berlaku dari semasa ke semasa walaupun trek jogging dan berbasikal serta lampu telah siap.
Menurut beliau, pembangunan itu akan berlaku secara berperingkat demi berperingkat. – K! ONLINE


Wanita terpendek dunia setinggi 71 sentimeter
Oleh KOSMO!

13 Disember 2021, 4:00 pm
MIAMI, FLORIDA – Seorang remaja dari Florida, Amerika Syarikat dinamakan sebagai wanita paling pendek di dunia apabila dia memiliki ketinggian hanya 71 sentimeter, lapor akhbar Mirror UK semalam.
Wildine Aumoithe, 18, baru-baru ini menerima pengiktirafan tersebut daripada Guinness World Records.
 Aumoithe berkata, dia menghidap sindrom kerdil yang disebut sebagai SADDAN displasia. Menurut gadis berkenaan, ibu bapanya pernah diberitahu oleh doktor bahawa dia tidak akan dapat hidup lebih 24 jam selepas dilahirkan.
“SADDAN dysplasia merupakan sejenis keadaan kerdil yang amat jarang berlaku  dan saya tidak menyangka bahawa saya mampu terus hidup selepas 24 jam.
“Selepas berjaya melepasi tempoh kritikal tersebut, saya ditempatkan di pusat penjagaan kesihatan khas selama enam bulan kerana disangka tidak akan hidup lebih lama.
“Sebaliknya, apa yang berlaku adalah saya terus bernyawa. Saya kemudian dibenarkan pulang ke rumah bersama ibu bapa,” katanya.

Tambah Aumoithe, ketika kecil, dia mampu untuk berjalan.
Bagaimanapun kini, gadis itu terpaksa menggunakan kerusi roda kerana keadaan kakinya yang bengkok, sekali gus menyebabkannya sukar untuk berjalan.
“Saya boleh duduk di atas lantai dan bergerak, namun tidak dapat berjalan apabila usia semakin meningkat.
“Ibu saya banyak membantu dalam menguruskan kehidupan seharian dan memenuhi keperluan saya.
“Rakan-rakan juga melayan saya dengan baik dan menganggap diri ini sama seperti mereka. Saya tidak pernah dibuli meskipun memiliki keadaan fizikal begini,” katanya. – AGENSI


Maaf tak kenal – Rossa bingung dengar nama Iqbal Zulkefli
13 Disember 2021, 3:59 pm
PETALING JAYA – Penyanyi terkenal Indonesia, Datuk Rossa terpinga-pinga ketika ditanya tentang desas-desus kononnya sedang didekati usahawan sensasi, Iqbal Zulkefli.
Jawab Rossa, dia sebetulnya tidak mengenali siapa Iqbal biarpun baru-baru ini ada bertemu sewaktu majlis tayangan filem Love Knots di Jakarta, Indonesia.
Umum sedia maklum bahawa Iqbal, 27, kini berada di negara republik tersebut atas urusan kerja selain memberitahu dia cuba membawa diri selepas siri kontroversi membabitkan hubungannya dengan usahawan Datuk Seri Vida.
Iqbal yang memuat naik gambarnya bersama Rossa menerusi Instagram baru-baru ini meluahkan hasrat untuk mendekati penyanyi beranak satu itu dengan lebih dalam.
Bekas pembantu peribadi kepada Vida itu menyifatkan Rossa sebagai seorang wanita yang lemah lembut, sopan dan minimalis dalam berfesyen.
“Siapa ya? Maaf, saya tidak perasan sebab ramai yang datang bergambar dan sekejap sahaja. Saya terlupa.

“Saya tak kenal siapa dia. Tapi saya ingat, ada orang Malaysia bergambar dengan saya pada acara tersebut baru-baru ini. Tapi kami tak berbual selepas ambil gambar bersama,” jelasnya sambil tertawa tidak menyangka gambar sebegitu menjadi gosip di Malaysia.
Biarpun begitu, penyanyi yang digelar Diva Indonesia itu mengakui, dia tidak keberatan andainya sesiapa mahu mendekatinya atas ikatan persahabatan.
“Kalau berkenalan untuk berkawan, tak mengapa. Kalau teman-teman media mahu carikan jodoh untuk saya, boleh sahaja tapi tak mahu gosip,” seloroh Rossa ketika ditemu bual secara maya sempena mempromosikan lagu baharunya berjudul Terlalu Berharap hari ini.
Lagu yang merupakan ciptaan penyanyi Andmesh tersebut dijadikan sebagai runut untuk filem Love Knots, dibintangi Rizky Nazzar, Beby Tsabina dan Aidil Saputra. – K! ONLINE


Ismail Sabri, 63 anggota Kabinet isytihar harta
Oleh KOSMO!

13 Disember 2021, 3:53 pm
PETALING JAYA – Timbalan Menteri Pelancongan, Seni dan Budaya, Datuk Seri Dr. R. Santhara Kumar merupakan antara anggota Kabinet terkini yang mengisytiharkan hartanya kepada Suruhanjaya Pencegahan Rasuah Malaysia (SPRM).
Santhara Kumar menyerahkan pengisytiharan itu kepada SPRM pada 15 Jun lalu.
Laman itu juga memaparkan seramai 63 anggota Kabinet termasuk Perdana Menteri, Datuk Seri Ismail Sabri Yaakob telah mengisytiharkan pendapatan dan harta masing-masing.
Bagaimanapun, jumlah harta dan pendapatan mereka tidak dipaparkan.
Turut mengisytiharkan harta pada tahun ini ialah Setiausaha Politik Menteri Kanan Pendidikan, Mohd. Fahmi Mohd. Farid pada 11 Februari lalu.
Mohd. Fahmi merupakan Setiausaha Politik Datuk Dr. Radzi Jidin. -K! ONLINE


Insiden letupan: Mohd. Firdaus dinaikkan pangkat secara ‘posthumous’
Oleh NOR SHAFAWATI YUP

13 Disember 2021, 3:45 pm
SEREMBAN – Jenazah anggota bomba yang meninggal dunia selepas terlibat dalam letupan ketika operasi memadam kebakaran di sebuah kilang memproses habuk kayu di Segamat, Johor pada Sabtu lalu selamat dikebumikan tengah hari tadi.
Allahyarham Mohd. Firdaus Sulaiman, 32, selamat dikebumikan di Tanah Perkuburan Islam Qaryah Masjid Jamek Dato’ Klana Petra Sendeng, Ampangan di sini kira-kira pukul 12.30 tengah hari tadi.
Allahyarham sebelum itu tiba di Surau Al-Falah, Taman Desa Rhu, Sikamat di sini kira-kira pukul 11.30 pagi dari Hospital Segamat untuk urusan solat jenazah dan majlis penghormatan terakhir.
Turut hadir pada majlis pengekebumian tadi, ialah Ketua Pengarah Jabatan Bomba dan Penyelamat Malaysia (JBPM), Datuk Seri Mohammad Hamdan Wahid, Pengarah JBPM Negeri Sembilan, Hamdan Ali dan Pengarah JBPM Johor, Datuk Yahaya Madis.
Sementara itu, Yahaya menyifatkan Allahyarham merupakan seorang anggota yang sangat berdedikasi dan pasukan bomba begitu terasa akan kehilangannya.
“Ketua Pengarah JBPM juga bersetuju untuk Allahyarham diberikan kenaikan pangkat secara’posthumous’ daripada pangkat Keselamatan Bomba (KB)19 ke KB 22,” katanya ketika ditemui selepas majlis pengkebumian tersebut.

Sementara itu, Yahaya berkata, dalam kejadian tersebut Allahyarham yang sudah berkhidmat sejak tahun 2012 mengalami kecederaan pada bahu dan pinggul selepas tercampak kira-kira 10 meter ke tingkat bawah dalam kejadian letupan di tingkat tiga bangunan kilang tersebut.
“Peringkat awalnya, doktor memaklumkan Allahyarham berada dalam keadaan stabil dan ditidurkan tetapi mungkin ada gangguan pada salur pernafasan menyebabkan beliau meninggal dunia. Ketika jatuh, keadaan fizikalnya tidak begitu teruk hanya patah di tangan, pinggul kiri dan bahu, mukanya hanya terbakar tahap kedua tetapi ada gangguan pada pernafasan.
“Seorang lagi yang cedera parah dalam kejadian tersebut saya dimaklumkan juga meninggal dunia pagi tadi kira-kira pukul 10 pagi dan seorang lagi anggota bomba yang terlibat hanya cedera ringan terkena sambaran api di tengkuk dan dirawat sebagai pesakit luar,” katanya.
Berkhidmat di Balai Bomba dan Penyelamat (BBP) Bandar Baru Segamat, Allahyarham yang merupakan anak ketiga daripada lima orang adik beradik meninggalkan seorang balu iaitu, Nurul Jannah Abd. Hamid Khan, 29, dan seorang anak perempuan, Aisy Alisha Mohd. Firdaus, 3. -K! ONLINE


Setiausaha politik menteri bergaji RM17,884 sebulan
Oleh KOSMO!

13 Disember 2021, 3:58 pm
PETALING JAYA – Setiausaha Politik Menteri Di Jabatan Perdana Menteri (Tugas-Tugas Khas), Muhammad Islahuddin Abas mempunyai pendapatan sebanyak RM17,884 dengan gaji bulanan diterimanya sebanyak RM9,000.
Selain itu, Muhammad Islahuddin juga menerima elaun sebanyak RM8,884 sebulan seperti yang dilaporkan di Portal Perisytiharan Harta Suruhanjaya Pencegahan Rasuah Malaysia (SPRM).
Staf Ahli Parlimen Mersing, Datuk Dr. Abdul Latiff Ahmad itu juga mengisytiharkan bahawa dia menerima RM8,884 sebulan sebagai elaun keraian dan tidak dapat apa-apa untuk bayaran sewaan dan lain-lain pendapatan.
Pengisytiharan itu diterima SPRM pada 19 November lalu.
Laman itu juga mendedahkan bahawa jumlah aset Muhammad Islahuddin kurang daripada RM1 juta. -K! ONLINE


Nama Najib masih ada dalam data pesalah rasuah
Oleh KOSMO!

13 Disember 2021, 3:39 pm
PETALING JAYA – Nama bekas Perdana Menteri, Datuk Seri Najib Tun Razak masih disiarkan dalam data pesalah rasuah Suruhanjaya Rasuah Malaysia (SPRM) dengan status kes dipaparkan sedang dirayu.
Nama Najib tersenarai dalam pangkalan data itu bersama 444 pesalah lain. Portal itu juga mempamerkan tujuh pertuduhan yang dihadapi Najib.
Salah satunya ialah dia dituduh menggunakan jawatan sebagai Perdana Menteri untuk menyeleweng dana syarikat SRC International berjumlah RM42 juta.
Baru-baru ini, Mahkamah Rayuan mengekalkan hukuman yang dijatuhkan oleh Mahkamah Tinggi Kuala Lumpur iaiatu dipenjara 12 tahun dan denda RM210 juta kerana menyalahgunakan kedudukan membabitkan wang RM42 juta milik SRC.
Bagaimanapun, hukuman itu ditangguhkan selepas mahkamah membenarkan permohonan beliau untuk proses seterusnya.
Selepas hukuman itu dikekalkan, Najib telah membuat sumpah laknat menafikan yang dia terlibat dengan skandal tersebut. -K! ONLINE


Gempa bumi 5.2 skala Richter landa Indonesia
Oleh HARRITH HISHAM

13 Disember 2021, 3:49 pm
PETALING JAYA – Gempa bumi sederhana berukuran 5.2 skala Richter berlaku di Selatan Jawa, Indonesia pada pukul 1.46 petang tadi.
Jabatan Meteorologi Malaysia (MetMalaysia) dalam satu kenyataan berkata, pusat gempa bumi tersebut terletak 9.8 darjah selatan dan 113.5 darjah timur dengan kedalaman 10 kilometer (km).
“Kejadian berlaku di 221 km Barat Daya dari Denpasar, Indonesia .
“Bagaimanapun, tiada ancaman tsunami kepada Malaysia susulan kejadian bencana alam itu,” katanya di sini hari ini. – K! ONLINE


Merajuk dengan kekasih, lelaki baring tengah jalan
Oleh KOSMO!

13 Disember 2021, 3:57 pm
JAKARTA – Gara-gara bertengkar dengan teman wanitanya, seorang lelaki nekad berbaring di tengah jalan raya dan enggan bangun meskipun  berulang kali dipujuk, lapor laman berita Suara.com hari ini.
Menerusi satu klip video yang dikongsikan di laman Instagram, lelaki berseluar pendek itu dilihat berbaring di atas sebatang jalan secara tiba-tiba.
Daripada reaksinya, dia kelihatan sedang bertengkar dengan seorang wanita bertudung yang membawa sebuah beg galas.
Wanita itu kemudiannya dilihat cuba memujuk lelaki berkenaan, namun dia enggan bangun dari atas jalan dan terus berbaring tanpa menghiraukan orang yang lalu-lalang.
Tidak lama selepas itu, dua orang awam menghampiri pasangan tersebut dan menyuruh lelaki terbabit untuk bangun. Dia akhirnya akur dan bangun berdiri di tepi jalan raya.
Video itu menjadi tular dengan ramai netizen memberikan pelbagai komen yang mengecam tindakan lelaki itu yang disifatkan tidak wajar dilakukan.

“Buat malu sahaja. Lebih baik putus sahaja kalau berkelakuan begitu,” komen seorang pengguna.
“Menyusahkan ramai orang,” kata seorang lagi netizen. – AGENSI


Kerajaan bangunkan rangka tindakan sektor angkasa
Oleh ZULKIFLI MANZOR

13 Disember 2021, 4:04 pm
KUALA LUMPUR – Kerajaan sedang membangunkan satu rangka tindakan sektor angkasa yang komprehensif dikenali sebagai “Malaysia Space Exploration 2030” bagi memacu pertumbuhan sektor angkasa negara.
Timbalan Menteri Sains, Teknologi Dan Inovasi, Datuk Ahmad Amzad Mohamed berkata, rangka tindakan itu menggariskan strategi bagi tempoh 10 tahun yang akan mewujudkan ekosistem angkasa negara yang mampan.
“Hal ini jelas dengan pelaksanaan Dasar Angkasa Negara 2030 khususnya teras ke-4 iaitu menyumbang kepada ekonomi dan kesejahteraan negara. Terdapat empat insiatif utama yang sedang dirancang dan akan dilaksanakan dibawah “Malaysia Space Act 2030″,” katanya pada persidangan Dewan Rakyat di sini hari ini.
Beliau menjawab soalan Shaharizukirnain Abd. Kadir (Pas-Setiu) tentang rancangan Kementerian Sains, Teknologi dan Inovasi (MOSTI) untuk membantu pembangunan industri angkasa negara.
Ahmad Amzad berkata, inisiatif pertama adalah program pembangunan satelit penderiaan jarak jauh yang akan dilaksanakan dengan kaedah kerjasama awam swasta sekali gus mewujudkan peluang kerjasama strategik antara kerajaan dan industri tempatan dalam pembangunan teknologi satelit buatan tempatan.
Menurut beliau, program itu juga berpotensi meningkatkan pertumbuhan industri pembuatan komponen satelit, industri hiliran berasas data berteraskan teknologi angkasa dan industri simpangan, manakala inisiatif kedua adalah Pelan Strategik Industri Angkasa 2030 yang akan dibangunkan oleh Agensi Angkasa Malaysia.

“Pelan ini menetapkan matlamat, fokus dan keutamaan aktiviti teknologi angkasa bagi memacu industri angkasa tempatan agar berdaya saing,” katanya.
Kata beliau, inisiatif ketiga melibatkan pemerkasaan kapasiti infrastruktur angkasa negara merangkumi pemasangan, integrasi dan dan pengujian satelit, fasiliti kawalan misi satelit di Banting dan stesen penerima data satelit di Temerloh.
“Keempat melibatkan pengesahan kerjasama antarabangsa dalam sektor angkasa melalui pemeteraian memorandum persefahaman dengan negara maju dalam bidang angkasa,” katanya. – K! ONLINE


Kompaun RM1,000 tidak memadai
Oleh SITI A'ISYAH SUKAIMI

14 Disember 2021, 8:21 pm
PUTRAJAYA – Kompaun RM1,000 kepada individu dan syarikat sudah tidak lagi memadai pada masa ini sekali gus perlu ditingkatkan melalui cadangan Pindaan Rang Undang-Undang (RUU) Akta Pencegahan dan Pengawalan Penyakit Berjangkit 1988 (Akta 342 pindaan 2021).
Ketua Pengarah Kesihatan, Tan Sri Dr. Noor Hisham Abdullah berkata, ini memandangkan ada syarikat memperoleh keuntungan berlipat kali ganda hingga jutaan ringgit sedangkan kesalahan dilakukan dikenakan kompaun RM1,000.
Menurutnya, menerusi cadangan pada pindaan itu juga, denda bagi kesalahan yang dilakukan oleh individu dan syarikat perlu diasingkan.
“Kita lihat banyak kesalahan berulang malah ada sehingga mencetuskan dua atau tiga kali kluster. Ini bermakna tindakan yang sepatutnya dijalankan oleh syarikat tersebut tidak dilaksanakan.
“Sebagai contoh, kilang sarung tangan yang mengaut keuntungan berjuta-juta dan apabila dikenakan denda mengikut Akta 1988, maksimum hanya RM1,000 jadi ia tidak berkesan,” katanya pada taklimat media berkenaan Pindaan Rang Undang-Undang (RUU) Akta Pencegahan dan Pengawalan Penyakit Berjangkit 1988 (Akta 342 pindaan 2021) di sini hari ini. – K! ONLINE.


Warga emas semangat kahwini wanita muda
Oleh KOSMO!

14 Disember 2021, 8:30 pm
JAKARTA – Seorang lelaki warga emas tular di media sosial kerana terlalu bersemangat ketika melafazkan akad nikah untuk berkahwin dengan wanita yang jauh lebih muda daripadanya, lapor laman berita Suara.com
Menerusi video yang dimuat naik ke akaun Instagram bernama @penajam_terkini itu, sebuah majlis ijab kabul sedang dijalankan untuk menikahkan pasangan tersebut.
Lelaki tua itu mengejutkan ahli keluarga yang hadir ke majlis perkahwinannya kerana terlalu bersemangat melafazkan akad nikah.
Hadirin mula ketawa setelah lelaki itu menjerit dan sah melafazkan akad nikah.
Netizen mula membanjiri ruangan komen.
‘’Semoga cepat dikurniakan zuriat, moga dapat kembar,’’ tulis seorang netizen.

‘’Kalah lelaki muda,’’ tulis netizen lain. – Agensi


Indonesia naikkan cukai rokok
Oleh KOSMO!

14 Disember 2021, 9:00 pm
JAKARTA – Menteri Kewangan Indonesia, Sri Mulyani Indrawati mengumumkan kenaikan kadar cukai rokok sebanyak 12 peratus berkuat kuasa 1 Januari 2022, lapor laman berita Kompas semalam.
Menurut beliau, ia sekali gus akan menjadikan kebanyakan jenis rokok di Indonesia dijual pada harga 38,100 rupiah (RM11.26) sebungkus.
“Ini adalah cukai baharu yang akan mula dikuatkuasa pada Januari depan.
 “Presiden Joko Widodo (Jokowi) meminta agar semua persiapan dapat diselesaikan sebelum kita boleh mengguna pakai cukai baharu pada 1 Januari depan,” katanya dalam satu sidang akhbar semalam.
Tambah Sri Mulyani, kenaikan kadar cukai rokok itu dilakukan selepas mempertimbangkan  empat aspek utama iaitu mengurangkan bilangan perokok, isu pekerja di kilang rokok serta membanteras kegiatan penjualan rokok  haram.
Di peringkat ASEAN, Indonesia merupakan negara ketiga yang menjual rokok pada harga tinggi iaitu di belakang Singapura dan Malaysia. – AGENSI


Lelaki beri pernafasan mulut ke mulut pada monyet
Oleh KOSMO!

14 Disember 2021, 9:30 pm
NEW DELHI  – Seorang lelaki menerima pujian kerana menyelamatkan seekor monyet yang cedera dengan memberikan bantuan pernafasan mulut ke mulut pada haiwan tersebut, lapor akhbar Daily Star semalam.
Klip video yang dirakam oleh penduduk kampung menunjukkan monyet itu terbaring tidak sedarkan diri di atas tanah. Ketika itu, seorang lelaki dikenali sebagai M Prabhu tampil untuk memberikan pertolongan cemas.
Monyet berusia lapan bulan itu didakwa diserang oleh sekumpulan anjing liar dalam kejadian di negeri Tamil Nadu, selatan India pada 9 Disember lalu.
Selepas beberapa minit berusaha, monyet itu sedar dan bernafas semula. Haiwan itu kelihatan lemah dalam pelukan Prabhu.
“Kami berada di jalan Perambalur-Ariyalur ketika keadaannya semakin teruk. Saya bimbang dengan keadaannya dan memutuskan untuk membawanya ke hospital veterinar selepas monyet itu tidak mahu minum air.
‘’Saya bertuah kerana berada di sana tepat pada masanya dan menyelamatkan monyet  itu,’’ kata Prabhu.

Monyet itu kemudian diberi glukosa dan vaksin dan kini semakin pulih.
Prabhu berkata, dia belajar pertolongan cemas pada 2010 dan ‘gembira’ dapat mempraktikkannya.
Bagaimanapun, seorang petugas paramedik memberi amaran: ‘’Dia mungkin dijangkiti jika kera itu digigit oleh anjing yang mendapat penyakit anjing gila.’’ -Agensi


Vtl-Darat 20 Disember ini
Oleh EDDY AQMAL MOHAMED HAMIDI

14 Disember 2021, 10:34 pm
PUTRAJAYA- Pengembara warga Malaysia dan Singapura daripada semua kategori boleh memasuki kedua-dua negara menggunakan Laluan Perjalanan Lengkap Vaksinasi Laluan Darat (VTL- Darat) bermula 20 Disember ini susulan peningkatan permintaan orang ramai.
Kementerian Perdagangan Antarabangsa dan Industri (MITI) berkata, VTL- Darat telah membolehkan pembukaan semula sempadan darat secara berperingkat, selamat, sistematik dan mampan dengan memperincikan langkah-langkah kesihatan yang perlu diambil kepada pengembara.
“Pengembara bagaimanapun mestilah telah lengkap divaksinasi manakala kanak-kanak di bawah 12 tahun yang tidak divaksin haruslah ditemani oleh ibu bapa atau penjaga yang telah lengkap menerima suntikan vaksin.
“Pengembara yang layak adalah tertakluk kepada ujian saringan Covid-19 dan keperluan kesihatan terperinci yang ditentukan oleh negara masing-masing,” katanya menerusi satu kenyataan hari ini.
Jelas kenyataan tersebut, VTL-Darat ketika ini adalah terhad kepada perkhidmatan bas sahaja dan operator terlibat akan menawarkan tiket untuk memenuhi permintaan yang meningkat dan tertakluk kepada status kesihatan awam semasa.
“Perkhidmatan bas VTL-Darat yang ditetapkan di Malaysia akan menggunakan Terminal Bas Larkin Sentral (Larkin Sentral) manakala di Singapura akan menggunakan Terminal Queen Street (QST) dan Woodlands Temporary Bus Interchange (WTBI).

“Sebelum membuat pembelian tiket, pengembara yang ingin masuk ke Malaysia menggunakan VTL-Darat dikehendaki mendaftar di https://mysafetravel.gov.my manakala pengembara dari Malaysia ke Singapura, dikehendaki mendaftar di https://go.gov.sg/vtl-portal ,” katanya.
Tambah kenyataan itu, butiran mengenai keperluan VTL-Darat boleh didapati di https://www.miti.gov.my dan https://www.safetravel.ica.gov.sg. – K! ONLINE


Enam kluster baharu Covid-19 dilaporkan
Oleh SITI A'ISYAH SUKAIMI

14 Disember 2021, 8:25 pm
PUTRAJAYA – Sebanyak enam lagi kluster baharu dikenal pasti, menjadi antara penyumbang kepada 4,097 kes jangkitan baharu Covid-19 hari ini.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, terdapat 18 kes import manakala jumlah kumulatif kes Covid-19 mencecah 2,699,240 kes.
“Sebanyak 86 kes (2.1 peratus) kategori tiga, empat dan lima serta 4,011 kes (97.9 peratus) kategori satu dan dua.
“Kes sembuh mencatatkan sebanyak 4,301 kes dengan jumlah keseluruhan kes sembuh daripada Covid-19 sebanyak 2,610,610 kes,” katanya dalam satu kenyataan hari ini.  – K! ONLINE


Ahli Parlimen BN, Pas sokong Ismail Sabri kekal PM
Oleh ZULKIFLI MANZOR

14 Disember 2021, 10:36 pm
KUALA LUMPUR – Sekumpulan Ahli Parlimen termasuk daripada Barisan Nasional (BN) dan Pas menyatakan sokongan mereka kepada Perdana Menteri, Datuk Seri Ismail Sabri Yaakob untuk kekal memimpin negara sehingga berakhir penggal Parlimen pada tahun 2023.
Kelab Penyokong Kerajaan Keluarga Malaysia (BBC) itu mahu Ismail Sabri diberi ruang untuk menyelesaikan isu rakyat yang terkesan akibat penularan Covid-19 serta melaksanakan pemulihan ekonomi.
Ahli Parlimen Padang Rengas, Datuk Seri Mohamed Nazri Abdul Aziz mewakili kumpulan berkenaan berkata, tempoh 100 hari tidak mencukupi untuk kerajaan pimpinan Ismail Sabri menyelesaikan isu rakyat dan memerlukan lebih masa demi kepentingan rakyat.
“Sekarang ini baru 100 hari dan tidak mungkin dalam 100 hari boleh tunaikan apa yang dijanjikan merangkumi pemulihan ekonomi dan Covid-19
“Kalau nak percepatkan pilihan raya kena luluskan Akta Anti Lompat Parti dulu. Rakyat tidak mahu ini berlaku lagi dan kita perlu selesaikan Undi 18 serta pendaftaran undi automatik.
“Kita kena sokong Perdana Menteri sehingga habis penggal dan kemudian baru adakan pilihan raya,” katanya pada sidang akhbar di Parlimen hari ini.

Turut hadir Ahli Parlimen Pasir Salak, Datuk Seri Tajuddin Abdul Rahman dan beberapa pemimpin BN lain serta Ahli Parlimen Kuala Langat, Datuk Dr Xavier Jayakumar; Ahli Parlimen Julau, Larry Sng dan Ahli Parlimen Kuala Nerus, Datuk Dr. Mohd. Khairuddin Aman Razali.
Sementara itu, Mohd. Khairuddin berkata, beliau mewakili Pas menyatakan sokongan kepada Ismail Sabri sebagai Perdana Menteri sehingga akhir penggal dan Pas berdiri teguh di belakang Ismail Sabri.
Kata beliau, Pas menyokong penuh kepemimpinan Ismail Sabri kerana berjaya membawa satu wadah kepimpinan Keluarga Malaysia.
“Kami berdiri penuh bersama Yang Amat Berhormat Perdana Menteri sehingga akhir penggal,” katanya.- K! ONLINE


Peserta teruja promosi alat muzik tradisional negeri
Oleh NORLIDA AKMAR IDROS

14 Disember 2021, 8:03 pm
LANGKAWI – Para peserta Langkawi Craft Musical Fest 2021 teruja apabila diberi peluang untuk mempromosikan peralatan muzik tradisional yang menjadi identiti negeri masing-masing.
Mereka memperkenalkan peralatan muzik tradisional seperti serunai dan gendang dari Kedah, Rebana (Perak), gambus (Johor) dan sompoton (Sabah).
Ada peserta yang memainkan alat muzik dengan alunan muzik yang mengasyikkan selain turut melakukan demonstrasi pembuatan peralatan berkenaan.
Peserta, Mohd. Isa Md. Noh, 54, atau lebih dikenali sebagai Pak Lang dari Kampung Gelong Gajah mukim Tobiar di Pendang dekat sini berkata, dia gembira apabila dapat memperkenalkan gendang silat Kedah kepada pengunjung Kompleks Kraf.
“Saya akan buat demonstrasi cara pembuatan gendang selain menerangkan tentang peralatan tradisional ini selain turut mempersembahkan alunan muzik.
“Selain alunan muzik persilatan, kami juga boleh mengalunkan irama lagu-lagu moden mengikut permintaan ramai bagi mengikut peredaran zaman,” katanya ketika ditemui di festival tersebut di sini kelmarin.

Lebih menarik, katanya, persembahan turut dibantu dua anaknya iaitu Nurul Nabila, 16, dan Muhammad Putra Adam, 10, yang masing-masing mahir bermain alat itu pada usia sembilan dan empat tahun.
“Anak saudara saya, Mohd. Zulhelmi Mustafa, 26, juga menyertai festival ini dengan alat muzik tradisional, serunai,” jelasnya.
Tambahnya, ramai anak muda masih berminat dengan peralatan muzik tradisional itu dan berharap lebih banyak aktiviti dan program yang mempromosikan seni warisan budaya negara itu dianjurkan supaya tidak lenyap ditelan zaman.
Pembuat Rebana Perak, Mohd. Sapri Bahari, 66, dari Kuala Kangsar, Perak berkata, dia bertekad untuk terus mempromosikan Rebana Perak kepada orang ramai terutama dalam kalangan orang muda.
“Alat tradisional ini bukan sahaja dimainkan pada majlis keraian, malah ia mempunyai nilai tinggi sebagai produk pelancongan,” katanya.
Mohd. Sapri sentiasa menganjurkan kelas dan kursus kepada mereka yang berminat tentang Rebana Perak.
Sementara itu peserta dari Sabah, George Albert, 51, pula memperkenalkan alat muzik tradisional masyarakat Kadazan Dusun iaitu sompoton yang antara bahannya diperbuat daripada buluh dan labu air.
“Promosi berterusan perlu dibuat bagi memastikan peralatan tradisional negara dikenali ramai kerana sompoton beberapa tahun lalu hampir lenyap.


Persenda logo KFC dan Kim Jong-un, pemain dilarang bermain 8,000 tahun
Oleh KOSMO!

14 Disember 2021, 10:00 pm
BANDAR RAYA MEXICO – Seorang pemain dilarang bermain permainan video Forza Horizon 5 hampir 8,000 tahun kerana membuat dekorasi  kereta dengan menukar gambar ‘kolonel sanders’ pada logo KFC kepada imej Pemimpin Korea Utara, Kim Jong-un, lapor akhbar Daily Star kelmarin.
Perkara tersebut dimuat naik menerusi aplikasi Reddit oleh pemilik akaun bernama @AllThingsRacing.
Menurut pemilik akaun tersebut, rakannya mendapat mesej daripada Pasukan Komuniti Forza yang menyatakan bahawa dia tidak akan dapat bermain permainan itu sehingga 31 Disember 9999.
Hal itu disebabkan pemain tersebut telah membuat dekorasi kereta yang menggantikan gambar Kolonel Sanders pada logo KFC kepada wajah Kim Jong-un.
Pemain itu turut menambah perkataan ‘#SendNukes’, menggantikan jenama Pirelli kepada Pyongyang dan menukar jenama Nike dan New Balance kepada Nuke dan Nuke Balance.
Disebabkan perkara itu dilihat boleh membangkitkan isu politik, ada pihak berkuasa yang tidak setuju dengan jenaka yang cuba dilakukan lalu mengutarakan larangan dilakukan.

Larangan tersebut adalah bukan daripada syarikat yang menghasilkan permainan video Forza Horizon 5 iaitu Playground Games tetapi sebaliknya daripada Turn 10 Studios yang merupakan pencipta kepada permainan video Forza Motorsport.
Perkara itu menyebabkan pemain-pemain lain enggan mengubah dekorasi  kereta mereka ‘selama-lamanya’ kerana tidak berpuas hati dengan larangan yang dikenakan. – Agensi


Suami baran pecahkan cermin kereta depan anak-anak
Oleh KOSMO!

14 Disember 2021, 8:12 pm
PETALING JAYA – Tindakan seorang lelaki memecahkan cermin kenderaan dipercayai dinaiki isteri dan dua anaknya tular di media sosial hari ini.
Menerusi perkongsian video oleh wanita dikenali sebagai Amira di laman Facebook, lelaki itu dilihat menghampiri kenderaan itu untuk memberikan wang kepada anaknya.
Aksi itu dirakam oleh wanita yang juga pemandu kereta tersebut.
Pemandu itu bagaimanapun dilihat seperti ketakutan apabila hanya membuka ruang tingkap sedikit sahaja bagi membenarkan tangan lelaki itu masuk menghulurkan duit kepada kanak-kanak tersebut.
Tiba-tiba lelaki itu naik angin dan memaut pada tingkap sehingga pecah. Dua kanak-kanak yang berada dalam kenderaan itu menangis ketakutan.
Dalam hantaran sama, wanita tersebut memaklumkan dia sudah melaporkan kejadian kepada polis dan lelaki tersebut yang merupakan suaminya juga sudah ditahan.

Pasangan itu dipercayai dalam proses perceraian dan sudah tidak tinggal sebumbung sejak April lalu.
“Pasal apa buka tingkap suku sahaja? Sehari sebelum kejadian, dia bawa lari beg dokumen aku yang ada dalam kereta.
“Kalau buka penuh, memang kena jeratlah macam sebelum ini. Lagipun aku berhati-hati kali ini sebab dia pernah ugut nak ambil kereta, siap kata nak bakar lagi.
“Sebelum ini juga dah berkali-kali jadi berebut kunci kereta dengan aku, sampai buang angin tayar kereta pun ada,” ujarnya.
Tinjauan Kosmo! di ruang komen mendapati rata-rata pengguna mengecam tindakan lelaki tersebut yang dikatakan mampu memberi trauma kepada anak-anak yang masih kecil.
“Kasihan pada anak-anak. Jangan ingat mereka kecil lagi, mereka boleh lupa apa yang jadi. Berbincanglah elok-elok, jangan biar anak jadi mangsa,” kata Lis.
“Tak sepatutnya berlaku di depan anak-anak. Jelas kelihatan seorang lelaki yang panas baran, harap wanita ini tabah,” kata Qasrina. – K! ONLINE


Craft Musical Fest di Langkawi berlangsung sehingga 19 Disember ini
Oleh NORLIDA AKMAR IDROS

14 Disember 2021, 6:33 pm
LANGKAWI – Kraftangan Malaysia berhasrat menjadikan Langkawi Craft Musical Fest 2021 sebagai program signatur di pulau peranginan ini dalam usaha untuk terus mempromosi dan mengkomersialkan produk kraf alat muzik tradisional kepada orang ramai.
Timbalan Ketua Pengarah (Operasi) Kraftangan Malaysia, Aididah Ibrahim berkata, festival yang berlangsung di Kompleks Kraf Langkawi bermula Sabtu lalu hingga 19 Disember ini berjaya menghimpunkan 15 individu dan kumpulan yang mengusahakan alat muzik kraf tradisional.
“Mereka merupakan pengusaha alat muzik seperti serunai dari Kedah, gambus dari Johor, rebana dari Perak dan sompoton dari Sabah.
“Kesemua usahawan kraf ini mempersembahkan alunan muzik menggunakan alat muzik tradisional masing-masing selain melakukan demonstrasi pembuatan peralatan tersebut,” katanya.
Beliau berkata demikian ketika berucap pada program Langkawi Craft Musical Fest di Kompleks Kraf Langkawi di sini kelmarin.

Seramai 51 usahawan kraf turut terlibat selain terdapat 13 gerai makanan tradisional mengikut negeri dengan sasaran pengunjung lebih 5,000 orang.

Antara pengisian program adalah jualan produk kraf, demonstrasi kraf alat muzik tradisional bersama Adiguru Kraf, eksplorasi kraf, persembahan pentas dan permainan tradisional.
Kata beliau, program itu juga diadakan bagi memperkenal dan mempromosikan usahawan kraf yang mengusahakan alat muzik tradisional tersebut.
“Menerusi program ini, kita berharap usahawan kraf alat muzik tradisional ini dikenali seterusnya dapat menjana lebih banyak pendapatan hasil jualan peralatan muzik tersebut,” ujarnya.
Menurut Aididah, walaupun program itu julung kali diadakan, sambutan yang diterima daripada pengunjung dan peserta amat menggalakkan.
“Sekiranya program ini dilaksanakan setiap tahun, pastinya akan menarik lebih ramai penyertaan serta kehadiran pengunjung dan pelancong dari dalam dan luar negara,” ujarnya.
Katanya, festival itu akan menjadi signature event kepada Kompleks Kraf Langkawi.
“Kraftangan Malaysia juga berharap agar program ini dikenali sebagai Langkawi Craft International Musical Fest setanding dengan Rainforest World Music Festival pada masa depan,” jelasnya.

Aididah berkata, inisiatif untuk mempromosi dan mengkomersialkan produk kraf alat muzik tempatan berupaya meningkatkan pengetahuan dan kesedaran masyarakat terhadap produk kraf negara.
“Keunikan program ini yang berkonsepkan alunan semulajadi iaitu muzik dan bunyian daripada alat muzik tradisional merupakan satu kelainan yang wajar diketengahkan kepada masyarakat setempat mahupun pelancong,” katanya.
Jelas beliau, program itu selaras dengan Aspirasi Keluarga Malaysia yang diperkenalkan Perdana Menteri yang mana setiap kementerian dan kerajaan negeri bertanggungjawab untuk memastikan aspirasi tersebut tercapai dan dinikmati rakyat tanpa mengira kaum, bangsa dan agama.


Mohd. Hafiz dilantik Timbalan Naib Canselor baharu UniSZA
Oleh MOHD AZLI ADLAN

14 Disember 2021, 7:01 pm
KUALA NERUS – Universiti Sultan Zainal Abidin (UniSZA) mengumumkan pelantikan Datuk Prof. Madya Dr. Mohd. Hafiz Yusoff sebagai Timbalan Naib Canselor (Hal Ehwal Pelajar dan Alumni) baharu.
Pengarah Komunikasi Korporat dan Pengurusan Perhubungan UniSZA, Muzafar Mohd. Din berkata, Mohd. Hafiz sebelum ini merupakan Pengarah Bahagian Governan Institusi Pengajian Tinggi Swasta Jabatan Pendidikan Tinggi.
“Pelantikan beliau (Mohd. Hafiz) berkuat kuasa tiga tahun bermula 15 Disember ini (esok).
“Beliau merupakan pakar bidang teknologi maklumat dalam pengkhususan e-pembelajaran dan teknologi pendidikan,” katanya dalam satu kenyataan di sini hari ini.
Muzafar berkata, pelantikan Mohd. Hafiz bagaikan sirih pulang gagang kerana Timbalan Naib Canselor (Hal Ehwal Pelajar dan Alumni) pernah berkhidmat sebagai pensyarah Fakulti Informatik dan Komputeran UniSZA dari Mei 2018 hingga Januari 2020.
Beliau berkata, Mohd. Hafiz kemudiannya berkhidmat dengan Universiti Antarabangsa Albukhary, Kedah dari Februari 2020 hingga Ogos lalu. – K! ONLINE


PRN Sarawak: 89 peratus keluar undi awal
Oleh MOHD RIDZAUDDIN ROSLAN

14 Disember 2021, 6:48 pm
KUCHING – Peratusan keluar mengundi bagi pengundian awal Pilihan Raya Negeri (PRN) Sarawak kali ini mencatatkan angka tertinggi iaitu sebanyak 89 peratus berbanding hanya 72 peratus pada edisi sebelum ini.
Perkara itu dimaklumkan Suruhanjaya Pilihan Raya (SPR) selepas proses pengundian awal di 85 pusat mengundi ditutup sepenuhnya kira-kira pukul 5 petang tadi.
Terdahulu, seramai 23,043 pengundi awal membabitkan 69 kawasan Dewan Undangan Negeri (DUN) mula membuang undi di pusat pengundian masing-masing bermula pukul 7.30 pagi.
Daripada jumlah itu, seramai 10,458 merupakan anggota dan pegawai polis serta pasangan, manakala selebihnya membabitkan anggota dan pegawai Angkatan Tentera Malaysia (ATM).
Sebanyak 55 pusat mengundi awal dibuka bermula pukul 7.30 pagi hingga 5 petang, manakala 30 lagi pusat pengundian hanya beroperasi sehingga pukul 2 petang sahaja. -K! ONLINE


Risiko banjir kembali meningkat di Terengganu
Oleh MOHD AZLI ADLAN

14 Disember 2021, 7:32 pm
KUALA TERENGGANU – Sekretariat Pengurusan Bencana Negeri Terengganu memberi amaran episod kedua banjir musim tengkujuh berkemungkinan melanda negeri ini pada lusa.
Jurucakap sekretariat itu berkata, sebahagian kawasan di negeri Pantai Timur berdepan dengan risiko limpahan air laut dan hujan pada tempoh tersebut.
“Ramalan cuaca semasa menunjukkan cuaca tekanan rendah yang terbentuk di perairan barat Sarawak sedang menghampiri perairan Kelantan, Terengganu dan Pahang mulai esok dan berakhir Jumaat ini.
“Senario itu berpotensi menyebabkan hujan lebat berterusan di kebanyakan tempat di negeri ini sekali gus meningkatkan risiko banjir,” katanya di sini hari ini.
Jurucakap Sekretariat Pengurusan Bencana Negeri Terengganu berkata, Stesen Cerapan Kemaman juga meramal paras air laut bakal mencecah 2 meter hingga meter sehingga lusa.
Tambah beliau, aras air laut di Kuala Terengganu pula dijangka mencapai 2.1 meter dan 2.3 meter dalam tempoh sama.

“Sehubungan itu, penduduk di pesisir pantai dan kawasan rendah di negeri ini dinasihat berwaspada dan bersiap sedia menghadapi sebarang kemungkinan banjir sepanjang tempoh berkenaan,” katanya. – K! ONLINE